Lagunartean erdaraz ari badira, euskaraz egiteko eskatzea egokia al da? – Guraso.eus\nLagunartean erdaraz ari badira, euskaraz egiteko eskatzea egokia al da?\n2017-06-14\tIñaki Eizmendi\tIruzkin 1\nOhiko egoera da: haurra lagunekin parkean jolasean eta erdaraz ari dira. Gurasoetako bat hurbildu eta egin euskaraz! esaten die. Zenbatek ikusi edo egin dugu hori? Eta lehen ere horrela izaten zen, zenbatetan esan ziguten guri euskaraz egiteko?\nBaina eraginkorra al da? Gehienetan ez. Haurrak isilik geratu daitezke edo behar bada euskaraz has daitezke, baina gaztelaniarako joera baldin badute berriz ere gaztelaniara itzuliko dira.\nGuraso asko deseroso sentitzen dira, gainera, horrela jokatzerakoan: nire semeari edo alabari euskaraz egiteko eskatzen diot, baina baita bide batez bere lagunei ere. Eta behar bada beraien gurasoek ez dute kezka hori eta ez zaie ondo iruditzen hori eskatzea.\nBeraz, hobea al da ezer ez esatea?\nAbiapuntua argi eduki: guk nahi dugu beraiek lagunartean euskaraz egitea. Gurea da helburua. Ezin dugu besterik gabe ardura beraiengan utzi. Beraz, nola lagundu pentsatu beharko dugu eta laguntzerakoan mugak ditugula ere onartu beharko dugu.\nBestalde, ez da zaila erdarara zergatik jotzen duten ulertzea. Adibidez: bere lagun batek beri erdaraz egiten badio, ez da batere erraza berak euskaraz egitea. Hori helduoi ere gertatzen zaigu. Edo ingurune nahiko erdaldunetan haurrek oro har erdaraz jolasten badute, beraiek ere giro horretan jolastu behar dutenez joera ulertzeko modukoa da. Are gehiago, erdararen presioa oso handia da testuinguru nahik euskaldunetan ere.\nBeraz: gure seme-alabek lagunartean euskaraz egitea nahi dugu, baina euskaraz aritzea nahiko genukeen egoera edo harreman batzuetan gaztelaniaz ari direla ohartzean zer egin? Nola eragin?\nLagunartean euskara gehiago erabiltzen laguntzeko, hauek ideia batzuk:\nMezu egokiak eman\nHelburu txikiak adostu\nGaiari buruz hitz egitea eta errefortzu positiboak eman\nMezu egokiak ematea\n• Guk nahi dugu berain artean euskaraz egitea eta egokia da gure nahia azaltzea.\n• Kontuan izan:\n• Tonua zaindu, ulertu beti ez dela erraza. Lagundu egin nahi diegu.\n• Gertatuko dela dakigunez, aurretik hitz egin.\n• Hobe berari eskatzea une jakin batean, jolasten ari diren lagun guztiei batera baino.\n• Adibidez: parkera goaz. Badakizu zure lagunak han egongo direla. Nik nahi nuke zuk euskaraz asko egitea. Ulertzen dut batzuk beti erdaraz egiten dutela, baina hala ere…\n• Ahal duzuenean tartean sartu eta beraiekin batera jolastu, laguntzeko modua da.\n• Mugatua da, ezin dugu beti tartean egon. Baina zenbat eta gehiagotan aritu beraiekin batera, orduan eta gehiago laguntzen diegu. Hizkuntza-ohiturak finkatu gabe dituztenekin benetan interesgarria da hau.\n• Lagungarria da jolas edo egoera berriak proposatzea eta hizkuntza-errutinak sartzea. Gaztelaniaz ikasi eta erabiltzen duten jolas bat euskaraz egitea eskatzea baino, hobea da jolas berriak euskaraz proposatzea, horietan hizkuntza-errutinak txertatzea (euskaraz errepikatu behar diren lelo, esaldi edo abestiak). Horietara euskaraz jolastea errazagoa da.\n• Adibidez: Sardina bat, bi sardina, elkartu ziren … Edo Ikusi-makusi, zer ikusi, ikusten dut ikusten dut gauza bat … Horrelako jolasetan hizkuntza-errutinak daude eta beraien kabuz ari direnean ere errazagoa da euskara mantentzea.\nHelburu txikiak adostea\n• Hizkuntza aldetik gustukoa ez den egoera eman daitekeela ikusten baduzue, baina egoera nahiko babestua izan daitezkeenez zuek lagundu dezakezuela, adostu helburu txikiak seme-alabekin.\n• Adostu dugun horren aurrean nola jokatuko dugun adierazi.\n• Seme-alaben lagunei adieraztea ere, egoera batzuetan egokia izan daiteke.\n• Aurreikusitako eta adostutako egoera horren amaieran, hitz egin berarekin.\n• Beste gurasoen konplizitatea bagenu, askoz hobe, Eragina handiagoa izan daiteke.\n• Adibidez: Gaur zure bi lagun datoz etxera.Badakizu nik zuek euskaraz egitea nahi dudala, gure etxean euskaraz bizi nahi dugu. Zu saiatu zaitez. Konturatzen banaiz erdaraz ari zaretela batzuetan zuengana hurbilduko naiz, eta batzuetan eskatu ere egingo dizuet euskara egiteko …\nGaiari buruz hitz egitea eta errefortzu positiboak ematea\n• Errefortzu positiboak emateko modua ere aurkitu beharko dugu, bereziki gure nahia azaltzea eta ahalegina eskatzea hautatu badugu. Agian guri ez zaigu iruditzen baina beraientzat ahalegin bat izan daiteke lagun batzuekin edota egoera batzuetan kontzienteki euskaraz aritu behar izatea.\n• Hitz egin tarteka gaiari buruz. Gaiari buruz hitz egiterakoan gure jokabideei buruz hitz egin (zer eta nola egiten dugun, guk gure harremanetan nolako zailtasunak ditugun …), zergatik bizi nahi dugun euskaraz, eta abar.\n• Adibidez: Konturatu naiz zenbat euskara erabili duzun gaur. Zuen taldean badaude bi beti erdaraz egiten dutenak eta hala ere zuk behintzat asko erabili duzu. Ez dakizu zenbat pozten nauen horrek! Niri ere pasatzen zaizkit horrelakoak …\nKontuan har ditzakezuen ideia batzuk besterik ez dira. Ziur zuei beste hainbat tresna ere bururatzen zaizkizuela. Segi horretan!\nIñaki Eizmendi Arsuaga naiz, Lasarte-Oriakoa naiz eta 1973an jaio nintzen. Gizarte hezitzaile ikasketak egin nituen. Urteak daramatzat euskararen erabileran eragiteko egitasmoetan parte hartzen. Hainbat urtetan euskara elkarte bateko teknikari moduan aritu ondoren, 2007an ebete sortu nuen eta ordutik hona Euskal Herri osoan zehar nabil.\nIruzkin 1 "Lagunartean erdaraz ari badira, euskaraz egiteko eskatzea egokia al da?"\nGure etxeko txikiena 7 urtekoa da, bizi garen auzoa erdara nagusi. Erdararen erabilera %84. Bera euskaraz erosoago aritzen da eta bere lagun askok berriz erdaraz jo ta su ikastolako ikaskideak izan arren. Gure semak beti euskaraz erantzuten die eta lagunek ondo hartu dute.


Tupper-sexa neskentzat Getxon! – Egizu elkartea\nTupper-sexa neskentzat Getxon!\nHau dena erabiltzeko prest?\nEzohiko eskaintzarekin gatozkizue oraingoan: tupper-sexa neskentzat!\nTupper-sex saio honetan zure gorputzaz gozatzeko modu berriak deskubrituko dituzu eta saio honek zure kitzikapena, lubrifikazioa eta orgasmoa hobetuko ditu. Tarte atsegina eta dibertigarria pasatu gurekin eta gure artean, eta gaur egungo merkatuan dauden jostailurik berrienak eta jostarienak ezagutuko dituzu. Lehenengo saio hau neskentzat antolatzen ari gara, etortzeko aldez aurretik izena-eman behar da.\nNoiz: Martxoak 17, larunbata, 18:30\nNon: Itsas-Argiako lagunen txokoan, Malakate plazan, Geroa ikastolatik hurbil. Interneten ikusgai: hemen\nPrezioa: 6€ berbalagunentzat eta Bizarra Lepoaneko bazkideentzat, 8€ bestelako lagunentzat.\nMerienda: animatzen bazarete, ekarri zerbait jateko denon artean\nTupper-sex saio hau Ainhoaren laguntzari esker antolatzen ari gara, eskerrik asko, Ainhoa!\nOharra: mutilak, zuek ere interesatuta bazaudete, esan, eta beste bat antolatuko dugu, mixtoa!\nlander2012-02-28T15:29:02+01:002012-02-28|agenda, berbalagunok, egizu, hitzaldiak, kultur jarduerak, kultura|0 Comments


Korrikalari ugari erori dira aurtengo entzierrorik azkarrenean | Bizigiro | Berria\nKorrikalari ugari erori dira aurtengo entzierrorik azkarrenean\n2018ko sanferminetako azken entzierroan, Miura ganadutegiko zezenek aurtengo entzierrorik azkarrena egin dute: bi minutu eta 12 segundo. Ez da adarkaturik izan, baina sei korrikalari eraman dituzte ospitalera, kolpeengatik. Bideoa albistearen amaieran.\nIruñeko zezen plazara sartu aurreko tartean, zezenetako batek arrastaka eraman du korrikalari bat, adarrarekin kasmisetatik eta zapi gorritik helduta. / Jagoba Manterola/Foku\nZiztu bizian zeharkatu dituzte Iruñeko Alde Zaharreko kaleak Miura ganadutegiko zezenek, eta abiada handian lasterka eginarazi diete korrikalariei.\nGaurkoan, korrikalari ugari erori dira lurrera, estropezu eginda, eta zezenek hainbat korrikalari kolpatu dituzte.\nTarterik arriskutsuena zezen plazara sartu aurreko azken bihurgunean izan da. Hainbat korrikalari gelditu dira bihurgunearen kanpoaldean, eta zezenetako batek korrikalari bat heldu du adarrarekin kamisetatik eta lepoko zapi gorritik. Hainbat metrotan eraman du korrikalaria, arrastaka.


Gaur egungo euskal gizartea kulturalki oso askotarikoa da, jatorri ugaritako pertsonak bizi dira udalerrietan, eta gure ikastetxeek kulturaniztasun hori nabaritu dute; izan ere, azkenengo ikasturteetan ikasle atzerritarren matrikulazioak nabarmen igo egin dira. Eusko Jaurlaritzak EUSTATen argitaratutako azken datuen arabera Euskadin 2020an Unibertsitatetik kanpoko Araubide Orokorreko Irakaskuntzetan matrikulatutako Espainiako nazionalitaterik gabeko ikasleak 38.661 ziren, horri gehitzen badiogu Espainiako autonomia erkidego desberdinetatik etorritakoak eta gure lurraldean dauden etnia desberdinetako ikasleak, aniztasun kulturala agerian dago hainbat euskal eskoletan. Horregatik, aipatutako egoerari erantzun eraginkorrak emateko premia dago; hain zuzen ere, euskal hezkuntza curriculumak (Heziberri) ez du inolako printzipiorik zehazten kulturaniztasuna kudeatzeko. Hortaz, hezkuntza sistemaren partaidetza osoa ezinbestekoa da, irtenbide bat bilatzeko ikasle guztien integrazioa zein haien kohesioa eta elkarbizitza ahalbidetzeko.\n"Euskal Herriko hezkuntza curriculumak Kulturarteko Hezkuntza barneratu behar duela ikastetxeetan bizikidetza bermatzeko"\nOndorioz, irtenbide eraginkorra euskal eskoletan garatzeko Kulturarteko Hezkuntza metodoa da. Izan ere, Hezkuntza, Zientzia eta Kulturarako Nazio Batuen Erakundea –UNESCO– egindako hainbat ikerketak frogatu dute Kulturarteko Hezkuntza dela kulturazniztasunari erantzuteko hezkuntza eredurik eraginkorrena. Kulturarteko Hezkuntzaren oinarria dinamikotasuna da, kultur taldeetan erlazio ebolutiboak sortzen baitira. Elkarrekintza kooperatiboko jarduerekin, ikasleek elkarreraginak sortzen dituzte, tolerantziazko, ulermen eta elkartasunezko jarrerak azalduz. Ildo horretatik, Ikastetxeek kultura desberdinekiko errespetuzko eta integraziorako jarrerak gauzatu behar dituzte eta gure curriculumeko ikasgai guztiek garrantzi handia izan behar dute helburu horietan; baina, Heziberrik kulturartekotasun printzipioak oso gutxitan aipatzen ditu. Aipatzekoa da adibidez, Konpetentzia motorraren bigarren osagaia txostenaren hasieran azaldutako kulturartekotasun terminoari egiten zaion erreferentzia. “Jokabide motorra erabiltzea norberaren kultura-nortasuna sendotzeko, herriaren balioak indartzeko, eta kulturartekotasuna eta intrakulturalitatea onartu eta balioesteko”. Hala ere, eskas geratzen da eta hezkuntza arlo eta gaitasun guztiak bereganatu behar ditu. Horregatik, Euskal Herrian ezartzeko eredu bikaina litzateke XX. mendearen amaieran arrakasta handiarekin Kanadako Estatuaren menpe dagoen Quebeceko herrialdeak bere hezkuntza sisteman garatutako Kulturarteko Hezkuntza. Quebecek, Euskal Herriak bezala, berezko hizkuntza eta kultur nortasunak ditu, jatorri ugariko biztanleak bizi dira bertan eta juridiko zein politikoki eskumen mugatuekin, Estatu baten legeen agindupean dagoen lurraldea da. Hori horrela, Kanadaren integrazio prozesutik desberdintzen da Quebeceko hezkuntza curriculumaren baitan dagoen kulturen arteko hezkuntza programa. Izan ere, kulturalak baino hiritarragoak den irizpideak azpimarratzen ditu eta asimilazioaren aztarnak lausotzen dituen printzipioak lantzen dira. Hain zuzen ere, kulturen arteko trukeen lanketaren bidez neurriak hartzen dira arrazakeriari, intolerantziari eta diskriminazioari aurre egiteko. Goraipatzekoa da frantsesaren ikasketa ez dela asimilazio neurri bat, baizik eta berdintasunerako eta integraziorako baliabide bezala erabiltzen dela. Hori dela eta, adibide hori gure lurralderako balio du eta euskarak antzeko papera jokatu beharko du euskal hezkuntzan. Esaterako, euskara eta euskal kultura integraziorako, partaidetzarako eta aukera-berdintasunerako elementu nagusitzat hartzea eta ez gehiengoaren ezaugarri gisa ikustea, baizik eta Euskal Herriko biztanle guztien ezaugarri gisa, jatorria edozein izanik ere.\nBeraz, aipatutakoa kontuan hartuta euskal hezkuntza curriculumak barneratu behar ditu hezkuntza mailan ezarri beharreko proposamen kulturalak, irakasleon formakuntza, trebakuntza, hezkuntza metodoak edo material pedagogikoak. Zeregin bat dago kulturartekotasuna barneratzen duen curriculum eraginkor bat garatzeko. Lanketa horren bidez, ikasleen ikuspegi kultural desberdinen ezagutzak landu, bazterkeria soziolinguistiko eta kulturala deuseztatu eta eskola porrota saihestuko da ikastegietan. Horretarako, irakasleriak kultur arteko printzipioak landuta dituen curriculum batekin euskarri bat izango du ekintzak eraginkortasunez ikertzeko, diseinatzeko, praktikara eramateko ikasgelara jatorri anitzeko ikasleen elkarkidetza eta kulturen integrazioa, eta ikastaldeak bateratzeko.\nLaburbilduz, mundu globalizatu batean bizi gara, non oso kultura eta ohitura desberdinak uztartzen diren. Honek ondorio asko dakartza: ikasleak kultura eta ohitura desberdinak dituzten ikaskideekin elkartzen dira, eta honek eragin handia izan dezakete haien hezkuntza garapen prozesuan. Argi dago, Euskal Herriko hezkuntza curriculumak Kulturarteko Hezkuntza barneratu behar duela ikastetxeetan bizikidetza bermatzeko. Horretarako, beharrezkoa da euskal kultura eta euskara eskoletan erabiltzea ikasleen kulturen arteko elkargunerako, integraziorako eta berdintasunerako baliabide moduan eta ez kultur asimilazio neurri bezala. Guzti horrekin, Euskal Herriko hezkuntza kosmopolita izango da.\nKanal hauetan artxibatua: Iritzia | Hezkuntza | Kultura aniztasuna


Publikatuta: 2022/05/25 17:49 (UTC+2) Azken eguneratzea: 2022/05/26 10:46 (UTC+2)\nArmak edukitzearen aldeko 'lobby' handia Erriflearen Elkarte Nazionala da, eta Alderdi Errepublikanoaren babesa du. Estatubatuarren %42k arma bat dute etxean. Arma duten pertsonen %80 gizon zuriak dira.\nGizon bat arma batekin New Yorken. Artxiboko argazkia: EITB Media\nAsteartean Uvaldeko (Texas) lehen hezkuntzako eskola batean egindako tiroketan 19 haur eta bi heldu hil ziren, eta Estatu Batuetako armen kontrolari buruzko eztabaida piztu du berriro. Hala ere, armak eramateko eskubidearen sektore zabal baten aldarrikapenak, idiosinkrasia zein lege aldetik, edozein murrizketa oztopatzen du.\nBarack Obamak, bere agintaldian, armak eskuratzeko aukera mugatzeko beharra nabarmendu zuen, eta diskurtso sinbolikoak egin zituen, hala nola, 2012an Sandy Hook eskolan izandako hilketaren ondoren, begiak malkoz beteta egin zuen adierazpena.\nJoe Biden ere ildo berean mintzatu zen atzo, Texaseko sarraskiaren ostean: "Jainkoaren izenean, noiz egingo dugu planto armen aldeko 'lobby'aren aurrean?", galdetu zuen, premiazko neurriak hartzea ezinbestekoa dela azpimarratuta.\nArmak edukitzearen aldeko 'lobby' handia Erriflearen Elkarte Nazionala da, eta eremu politikoan Alderdi Errepublikanoaren babesa dauka. Armen erabilera murrizteko aukera oztopatzeko, Konstituzioaren Bigarren zuzenketa erabiltzen duten argudio gisa: "Estatu libre batean segurtasuna bermatzeko ondoko antolatutako miliziak beharrezkoak direnez, herritarrei ez zaie ukatuko armak edukitzeko eta eramateko eskubidea".\nGainera, artikulu hori aldatzeko edo baliorik gabe uzteko, lortzeko zailak diren hainbat baldintza bete behar dira.\nHasteko, 1788an onartutako testu horretan edozein aldaketa egiteko ezinbestekoa da Kongresuko ordezkarien bi herenaren eta estatuen hiru laurdenaren babesa izatea.\nBadago bigarren aukera, historian inoiz erabili ez badute ere: estatuen bi herenak Konstituzioari buruzko batzar bat deitzea.\nBestalde, 2008an emandako ebazpen judizial bat erabakigarria izan zen, armak eramateko eskubidea aldarrikatzen dutenen mesedetan. Ordura arte, herritarrek ez zuten horretarako eskubiderik aitortuta, eta armen erabilera arautzea tokiko agintarien edo erakunde estatalen eta federalen ardura zen.\nAlabaina, norbanako batek auzitara jo zuen Washingtonen armak edukitzeko ezarritako debekua Konstituzioaren aurkakoa zela salatuz eta Auzitegi Gorenak arrazoia eman zion.\nMagistratuen ebatzi zuten Bigarren Zuzenketak herritarrei armak edukitzeko eskubidea aitortzen diela, milizia baten partaide izan ez arren, eta, besteak beste, nork bere etxea defendatu dezan. Epai hark aurrekari bat ezarri zuen.\nArmak eraman beharreko defentsa bereziki errotuta dago Estatu Batuetako hegoaldeko estatuetan; nazio mailan, berriz, biztanleriak zatituta jarraitzen du. Gallup enpresak 2021eko urrian egindako ikerketaren arabera, herritarren %52k lege zorrotzagoak eskatzen dituzte; %35ek, berriz, lege horiek mantentzearen alde agertzen dira; eta %11k, berriz, araudia malgutzea aldarrikatzen dute.\nEgun, ez dago datu ofizialik Estatu Batuetan dagoen arma kopuruari buruz. Estimazio ezberdinen arabera, 270 eta 310 milioi inguru izan daitezke.\nGaluppen txostena kontuan hartuta, estatubatuarren %42k arma bat dute etxean eta armak dituzten pertsonen %80 gizon zuriak dira.\nJoe Biden azken albisteak


Hezkuntzako eragileek eredu bakarra nahi dute: euskarazkoa | Gizartea | Berria\nEuskara hezkuntzan. EAEko Hezkuntza Legea\nHezkuntzako eragileek eredu bakarra nahi dute: euskarazkoa\nHezkuntza Lege berrian «ereduen sistema baztertzailea» gainditzeko eskatu diote Eusko Legebiltzarrari. Euskara litzateke irakasteko hizkuntza. Adostasun zabala lortu dute\nEragileak. Sindikatu eta elkarte nagusiak, atzo, Gasteizen. RAUL BOGAJO / FOKU Tamaina handiagoan ikusi\n2021eko abenduak 17 - Gasteiz\nEz A, ez B, ez D. Araba, Bizkai eta Gipuzkoako hezkuntza eragile nagusiek hizkuntza eredu bakar bat nahi dute hezkuntzarako: ikasle guztiei euskara gaitasun «egokia» bermatuko diena, orokorra, eta inklusiboa. Garrantzia du eskaerak, oraintxe ari baitira Eusko Legebiltzarrean Hezkuntza Lege berria osatzeko hitzarmena adosten, eta horretan eragin nahi dute hezkuntzan ari diren sindikatu eta elkarteek: alderdi politikoei galdegin diete hezkuntza hitzarmenean «berariaz» jaso dezatela hurrengo Hezkuntza Legeak «ereduen sistema baztertzailea» gaindituko duela, eta «ikasle guztiei euskara gaitasun egokia bermatuko dien eredu orokortua» ezarriko dela.\nEragileek onartu duten testuan hala xehatua ez badago ere, Paul Bilbao Euskalgintzaren Kontseiluko idazkari nagusiak zehaztu du eredu bakar hori «murgiltze edo mantentze» modukoa litzatekeela, euskara izanen litzatekeela irakasteko hizkuntza, eta «gainerako arloetan» ere hizkuntzari ematen zaion «trataera» kontuan hartuko lukeela. Nabarmendu du, halaber, ikastetxe bakoitzak diseinatu beharko lukeela bere hizkuntza proiektua, bere abiapuntuko errealitatea oinarri gisa hartuta. Helburua, nolanahi ere, bera litzateke Azpeitian (Gipuzkoa), Oionen (Araba) eta Sestaon (Bizkaia), Bilbaoren hitzetan: «Derrigorrezko hezkuntza amaitzen dutenean gutxieneko gaitasun egokiak eta berdinak izatea euskaraz eta gaztelaniaz, eta B1 maila hirugarren hizkuntza batean».\nEuskaraz hezi, berdintasunean hazi izenburuko adierazpenean jaso dute hezkuntza eredu bakarrari buruzko proposamena, eta ez nornahik, izenpetzaileen artean baitira Euskalgintzaren Kontseilua, Ikastolen Elkartea, EHIGE, Hik Hasi, Kristau Eskolak, HEIZE, ELA, LAB eta Steilas. Bilbaok irakurri zuen adierazpena, atzo, gainontzeko eragileetako ordezkari bana ondoan zuela, Gasteizko Europa jauregian egindako agerraldian, eta nabarmendu zuen «poztasun handiko» eguna zela atzokoa: «Gaurkoa inportantea da hizkuntzaren berreskurapenaren ikuspegitik, adostasun zabal bat lortu dugulako, hezkuntzan pisu eta garrantzi handia duten eragileen arteko adostasun bat». Ikastolen Elkarteak «historikotzat» jo du.\nBilbaok jakinarazi du asteartean Eusko Legebiltzarreko hezkuntza batzordean izanen dela Kontseilua, proposamen hori bera azaltzeko, eta aitzinatu du eragile gehiagorengana ere joko dutela. Bertzelakoak ere iragarri ditu: «Aurrera begira honek olatu soziala beharko balu, antolatzeko konpromisoa dugu».\nAdierazpenean «aitortza» egin diote «azken hamarkadotan hezkuntza sistemak egin duen ekarpenari», «milaka eta milaka herritar euskaldundu» baititu, baina ohartarazi dute oraindik «urrun» dagoela euskararen «ezagutzaren unibertsalizazioa». Eragileen hitzetan, hain zuzen, datuek erakusten dute ereduen sistemak «arrakalak» dituela: «Badakigu zein den eredurik arrakastatsuena eta zein den desegokiena, baina sistema bera berrikusi behar da». Salatu dute, izan ere, gaur-gaurkoz ikasle «askori» ez zaiela bermatzen euskarazko gaitasun egokia eskuratzeko «eskubidea».\nEskubide berdintasun hori segurtatu nahiko lukete eredu bakar orokorrarekin, hain justu. Izan ere, eragileek uste dute hezkuntza «ardatza» dela «egoera gutxituan dagoen edozein hizkuntzaren berreskurapen prozesuan», baina ez soilik «belaunaldi berriek hizkuntza gutxituaren gaitasun egokia» lortzea bermatzen duelako: «Gizarte kohesioa eta bizikidetza bermatzeko giltzarria ere bada».\nAdierazpeneko sinatzaileen ustez, gizarte bizitzan eta garapen profesionalean aurrera egiteko «oinarrizkoa» da «hizkuntza gaitasun egokia» eskuratzea, eta horretan «berdintasun printzipioari» segitu behar zaio: «Jatorriak, egoera sozioekonomikoak, egoera soziolinguistikoak edota bestelako irizpideek ezin dituzte baldintzatu ikasleek eskuratu beharreko gaitasunak, ez hizkuntzaren arloan, ezta beste ezagutza arloetan ere». Horretarako bidea «gutxien duenari gehiago ematea da», eragileen ustez: «Horregatik diogu oinarrizko euskara gaitasuna belaunaldi berri guztiei bermatuko dien eredu berri orokortua ezartzea dela aukerarik justuena eta berdinzaleena». Adierazi dute «unea» dela «aurrera egin eta ereduen sistema segregatzailetik eredu orokortu inklusibora jauzi» egiteko.\nBilbaok nabarmendu du eredu hori ezartzeko «inbertsioak» eta «baliabideak» beharko direla, eta zehaztu du «progresiboa» izan beharko duela ezarpenak. Baina «erabakia» hartzeari garrantzia eman dio: «Halako legeek iraupen luzea izaten dute; beraz, hasieratik kokatu behar da ardatz hori. Orain behar dugu erabakia; gero goazen denok eraikitzen».


Mahatsaren inausketa berdeari buruzko ikastaroa, Lekeition - Lea-Artibai eta Mutrikuko Hitza : Lea-Artibai eta Mutrikuko Hitza\nMahatsaren inausketa berdeari buruzko ikastaroa, Lekeition\nLekitto Bedarrak antolatuta, baratzeko lerroek eskaintzen dituzten aukerak ezagutu zituzten hainbatek zapatuan. Asteon mahatsaren inausketaz ariko dira. Horretan parte hartzeko aurretiaz izena eman behar da.\nKoldo Laka, zapatuan, baratze alorre buruzko ikastaroa eskaintzen. Argazkia: Lekitto Bedarra\nLekitto Bedarra Lekeitioko ortularien elkarteak antolatuta, baratzeko lerroei buruzko ikastaroa egin zuten zapatuan [uztailak 17], Usotegin. Saioan Lekeitioko, Igorreko eta Balmasedako herritarrek parte hartu zuten, eta esan dute partaideek «oso ondo» baloratu zutela saioa.\nIkastaroa Koldo Laka Lekitto Bedarreko kideak eskaini zuen, eta partaideek alde teorikoa eta praktikoa lantzeko aukera eduki zuten. «Baratzeko lerroek ematen dituzten abantailak bertatik bertara ezagutzeko aukera eduki zuten. Partaideek oso ondo baloratu zuten Lakaren esperientzia eta hark emandako azalpenak», esan dute Lekitto Bedarrekoek. Saioagaz amaitzeko, Iñigo harategiak emandako txorizoa dastatuz amaitu zuten.\nZapaturako [uztailak 24] hitzordua. Zapatuan eskaini zuten ikastaroa Lekitto Bedarrak aurten eskaintzen duen laugarrena izan zen. Baina hor ez da amaitzen. Izan ere zapatuan [uztailak 24] mahatsaren inausketa berdearen saioa egingo dutela esan dute. «Ikastaro hori ere Usotegin egingo dute, 11:00etatik 12:00etara. «Aurretik ere eginda daukagu mahatsaren inausketa ikastaroa. Eta saio hura oso arrakastatsua izan zen. Guztira 24 herritarrek parte hartu zuten eta txandatan banatuta egin genuen. Beraz, arrakasta hori dela eta, horri jarraipena ematea erabaki dugu, herritarrek ere hala eskatu digutelako. Izan ere, hainbat herritar arduratuta daude inausi ondoren euren mahatsak hainbat adar berri bota dituelako eta ez dakitelako zer egin». Bada, zapatuko ikastaroan zalantza guztiak argituko dituztela diote. Eta horretarako Usotegiko mahatsa adibide modura erabiliko dutela aurreratu dute.\nAurretik egindako mahatsaren inausketa ikastaroan legez, zapatuko saioa ere Txakoli Pipaseko Anton Onaindiak gidatuko du. «Eta saioa Txakoli Pipas eta Iñigo harategiaren txorizoak dastatuz amaituko dugu».\nHorretan parte hartu nahi dutenek posta elektronikoa bidali (lekitto.bedarra@gmail.com) edo telefonoz deitu dezakete (658 75 16 61). Izena emateko azken eguna barikua dela esan dute. Orain arte modura, lekuak mugatuta egongo dira.\nEsan dute udako etenaldia egin aurreko azken ikastaroa izango dela zapatukoa. Beraz, herritarrak horretan parte hartzera animatu dituzte.\nUsotegiko uzta banatzen. Bestalde, Lekitto Bedarrak Usotegiko uzta herrian behar gehien dutenei banatzen jarraitzen du. Hala, barikuan Elikagaien Bankuari eman zioten Usotegin hazitako beste barazki sorta bat. Besteak beste, letxuagak, kalabazinak, pepinoak eta kipulak eman zizkieten. Zehaztu dutenez, aurten zortzigarrenez ematen diote uzta Elikagaien Bankuari.\nLekitto Bedarreko eta Elikagaien Bankuko kideak, Usotegiko uztagaz. Argazkia: Lekitto Bedarra


Moodle Sarea - MoodleDocs\n3 Berdinen arteko Sarea\n4 Konektatu Komunitate-zentro batekin\nMoodle Sarea Moodle-ren 1.8 bertsioak ekarri duen funtzio berria da. Sarearen funtzioak aukera ematen dio Moodle-ren kudeatzaileari beste Moodle batetiko esteka ezartzeko eta Moodle horretako erabiltzaileekin hainbat baliabide konpartitzeko.\nMoodle Sarearen lehen bertsioa Autentifikazio Plugin berri batean oinarritzen da eta horrek egiten du posible saio hasiera bakarra Moodle-etan. Mikel erabiltzaile-izena duen erabiltzailea bere Moodle zerbitzarian izena ematen du normal eta beste Moodle zerbitzari batera eramango duen esteka bati sakatzen dio. Normalean, urrutiko Moodle-n bisitariaren baimenak bakarrik izango ditu baina azpitik saio hasierak autentifikatutako erabiltzailearen saioa ezarri du Mikelentzat urrutiko gunean.\nKONTUZ: Moodle Sareak xmlrpc erabiltzea eskatzen du. Mesedez, jo zure phpinfo orrira hau erabiltzeko interesa baduzu eta bilatu --with-xmlrpc. Zure php ez badago xmlrpc-rekin konpilatuta lehenik horri ekin behar diozu! Momentuz badirudi PEAR xmlrpc ez dabilela.\nMoodle Sarearen ezapenak hemen: Kudeaketa>Erabiltzaileak >Autentifikazioa>Moodle Sarea\nMoodle Sarea funtzioak derrigorrez eskatzen du zure zerbitzariak Curl eta OpenSSL luzapenak instalatuta izatea. Moodle 1.8 instalatzean edo eguneratzean, zure zerbitzariak beste Moodle batzuekiko enkriptatutako komunikaziorako OpenSSL zertifikatu berria sortuko du, eta ondoren hilero (gutxi gora behera) aldatuko ditu enkriptazio-klabeak.\nKomunikazioa XML-RPC transporte batean gertatzen da, eta XML-RPC dokumentuak lehenik XMLDSIG (XML sinadura digitala) gutun azal batean biltzen dira, eta ondoren XMLENC (XML enkriptazioa) gutun azal batean. Guztia PHPn enkriptatzen da, eta ez du https (Apache SSL) zerbitzaririk behar.\nBerdinen arteko Sarea\nSistemaren oinarrizko diseinua da hau. Oso erabilgarria izan daiteke Moodle bat fakultatez edo atalez abian jartzeko, bakoitzak bere erabiltzaileak kudeatzen dituela, eta aldi berean erabiltzailee Moodle instalazioan barrera ibiltzen utziz... ikataroko baimenen menpean.\nJarraipideek bi Moodle instalaziori dagozkio: MoodleA eta MoodleB. Biek egon behar dute egoki instalatuta eta ez dute inoiz aldez aurretik Moodle Sarea konfiguratuta izan behar.\nOharra: Arazoak baldin badituzu, ziurtatu arazketa gaituta duzula Gunearen kudeaketa > Zerbitzaria > Arazketan. Aparteko diagnosi-mezuak erakutsiko dira (bereziki Moodle 1.9.2-tik aurrera)\nKonektatu Komunitate-zentro batekin\nOrrialdearen azken aldaketa: 10 Martxoa 2010, 15:30.


Noelia Lorenzo, idazlea: “Idazten nuen bitartean, uste dut gehien negar egin dudan nobela dela” – Irunero\nPosted on 2021(e)ko abenduak 27 2021(e)ko abenduak 28 by Irunero\nNoelia Lorenzo idazleak bere azken eleberria argitaratu berri du. “Animales heridos” titulua ipini dio bere azken lanari, guztira bost eleberrik osatutako sagari amaiera emateko. Horrela, Eider Chassereau agentearen eta Jon Ander Macua ofizialaren abenturen azken atala idatzi du. Lana argitaratuta, idazle irundarrak aurkezpen ekitaldietan murgilduta dagoela azaldu du.\n“Animales heridos” liburua publikatu ostean, zeintzuk izan dira lehen erreakzioak?\nJada lehen aurkezpen ekitaldiak egin ditut eta, egia esan, oso pozik nago. Esaterako, lehen aurkezpena azaroaren 26an Irungo CBA Liburutegian egin nuen. Liburutegiak utzitako gelan 70 pertsonentzako lekua utzi ziguten eta oso pozgarria izan zen aretoa bete zela ikustea. Donostian, Durangon edo Bilbon ere izango ditut liburuen sinadurak. Beraz, aje handiko egunak datoz.\nLiburu berria aurrez aurre aurkeztu ahal izatea eskertzen duzu?\nBai, badirudi azkenean normaltasunera itzuli garela, baina ez erabat. Nire aurreko eleberria, “La estrella de quince puntas”, aurkeztu nuenean aretoetako edukierak egungoak baino murriztuagoak zeuden. Nobela hori etxeratze agindua iritsi baino astebete lehenago argitaratu zen. Beraz, liburuaren aurkezpen ekintzak goizetik gauera bertan behera geratu ziren, programatutako aurkezpen asko bainituen eta dena bertan behera utzi behar izan bainuen. Egia da zerbait egin nuela online, baina ez da aurrez aurre egitea bezalakoa. Liburua argitaratu ondoren, lau hilabete itxaron behar izan nituen lehen aurkezpena aurrez aurre egiteko. Garai hartan, edukiera oso txikia zen, eta bakarren bat 12 pertsona eskasekin egin zen. Horrek aurkezpenetako giroa hotzagoa izatea eragin zuen. Oraindik erabat normaltasuna berreskuratu ez dugun arren, lehen genuen egoerara hurbiltzen ari gara pixkanaka.\nGabonak, salmentei dagokienez, data garrantzitsuak izango dira idazleentzako?\nBai, aukera aprobetxatu behar da. Izan ere, lehen aldia da liburu bat argitaratzen dudala garai honetan. Gabonak baino lehen denez, salmentak asko handitu daitezkeen data garrantzitsua da. Horregatik, uste dut beharrezkoa dela liburuari merezi duen sustapena ematea, jaiegunak iritsi baino lehen.\nBost nobelek osatutako sagaren amaiera da. Non dago irakurleak erakartzeko sekretua?\nEgia esan, ez dakit. Uste dut zerikusi handia duela kontatzeko moduak, oso zuzena bainaiz, eta ez ditut gauzak xehetasun gehiegirekin deskribatzen. Nire liburuek elkarrizketa zati luzeak izan ohi dituzte eta oso zinematografikoa da idazten dudan guztia. Hainbeste eleberriren ondoren, hurbiltasunezko lotura sortzen da irakurleekin. Jendea hasi zait esaten pena handia ematen diela saga bukatzeak eta pertsonaiak faltan botatzeak. Batzuek sentitzen dute lagunak bezalakoak direla, eta denoi ematen digu pena agur esateak. Nire asmoa ez zen txikle bat bezala luzatzea, horregatik gero arte esatea erabaki dut eta gero ikusiko dugu zer gertatzen den. Istorio horrekin gelditzeko unea dela iruditzen zait.\n5 eleberri eta gero, normala al da jendeak pertsonaiekin enpatia izatea?\nHarrigarria da. Irakurleek pertsonaiekin batera barre, negar eta sufritu egiten dutela ikusten dut. Duela gutxi, Murtziatik, maitasun handiz idatzitako aipamen bat bidali zidaten, itzuli arte behar zuten denbora itxarongo zutela erabakiz. Oso hitz politak eskaintzen dizkidate niri, baita pertsonaiei ere.\nBeste behin ere, ekintzaren zati bat Irundik gertu garatzen da. Hori erakargarria da tokiko irakurleentzat?\nBai, nik uste dut irakurleek asko eskertzen dutela istorioa kokatzea eta horrek beste modu batera bizitzeko aukera ematen diela. Ekintza bakoitza non gertatzen den jakitean, irakurleak gai dira, adibidez, erreka bakoitzak zer usain duen jakiteko. Azken eleberri honetan Txingudiko badia asko aipatzen da. Izena irakurtzearekin bakarrik, irudia gure buruan agertzen da. Gure ingurua inoiz bisitatu ez duten irakurleek ere eskertzen dute gure bazterrez hitz egitea, horrek bidaiatzeko eta inguru berriak ezagutzeko aukera ematen baitie. Beraz, uste dut bi aldeei gustatzen zaiela.\nPresio handia al da istorio baten amaiera idatzi behar izatea?\nEgia esaten badizut, pixka bat presionatuta sentitu naiz. Hobeto esanda, zaurituta sentitu naizela esango nuke, “Animalia zaurituak” delako eleberriaren titulua eta nobelaren amaiera idatzi behar nuela nekielako. Gogorra izan da pixkanaka pertsonaiei agur esatea, eta, beraz, nobela osoa agur esateko ariketa izan da. Negar asko egin dut azken kapitulua idazten, trama nahiko gogorra baita, eta agurra, gainera. Idazten nuen bitartean, uste dut gehien negar egin dudan nobela dela.\nZer sentitzen duzu jendeak azkar batean irakurri duela esaten dizunean?\nAlde batetik, asko pozten zara. Sinestezina dirudi jendeak egun bat bakarrik behar izatea zuk idazteko urte eta erdi behar izan duzun zerbait irakurtzeko. Hala ere, amaitutakoan, hurrengoa eskatzen hasten dira.\nZailtasun berezirik aurkitu duzu azken liburu hau idazterakoan?\nAmaierak beti izaten dira alderdirik neketsuena. Dena lotu beharra dago liburua amaitu aurretik eta batzuetan ez da erraza konponbidea aurkitzea. Uste dut hori dela gehien kostatzen zaidana.\nAsko kostatu zaizu etapa hau ixtea?\nBai. Jada aurrekoekin loturarik ez duen beste liburu bat idatzi dut eta, hala ere, ezinezkoa izan zait Eider eta Jon Ander ez aipatzea. Beti hor egongo direla sentitzen dut. Burua etengabe martxan daukat eta jada beraientzako beste istorio bat bururatu zait, baina ez dut uste une egokia denik istorio horrekin jarraitzeko. Ikusiko dugu zer gertatzen den hemendik urte batzuetara.\nZein beste proiektu dauzkazu eskuartean?\nProiektuak ditut datorren urterako. Dagoeneko idatzita neukan eleberri honekin ari naiz lanean, zuzenketak egiten. Teorian datorren urtean aterako naiz, baina ez didate asko hitz egiten uzten. Telebistarako gidoi bat idazteko proposamena ere badaukat.\nGenero beltza lantzen jarraitzeko asmoa duzu?\nPolizia eleberriak idazten jarraitu nahi dut. Irakurtzen dudana eta idazten dudana da, haur literatura\nkenduta. Istorio berria Euskal Herrian kokatzen da, Irungo komisarian. Protagonistak bi emakume Ertzain dira.\nPosted in ElkarrizketaTagged Animales heridos, Euskadi Literatur Saria, Idazlea, irun, irunero, literatura, nobela beltza


Abkhaziera (Аҧсуа бызшәа) abkhazen hizkuntza da. Kaukasoar hizkuntzen artean Ipar-mendebaldeko kaukasoar familiakoa da, abazera, adigera, kabardera eta ubykherarekin batera.\nАԥсуа бызшәа — Аԥсшәа\nSOV hizkuntza, hizkuntza eranskaria, hizkuntza ergatiboa eta hizkuntza polisintetikoa\nnominatiboa eta adverbial case (en)\nAbkhazeraz Ashvy deritzo abkhaziera erabiltzen den lurraldeari. Herritarrei, ostera, apsua deritze. Nazioartean abkhaz, abkhazian, abxaz eta abxazo izenak erabiltzen dira hizkuntza hau izendatzeko.\n1 Abkhazieraren geografia-eremua\n3 Abkhazieraren hizkuntza ezaugarriak\nAbkhazak Abkhazia izeneko lurralde menditsuan bizi dira, Itsaso Beltzaren hego-mendebaldean, Georgia estatuan, Kaukaso lurraldean. Abkhazia eskualde autonomoa da Georgia barruan, eta praktikan, Errusiar Federakundearen babesaz, independente dihardute abkhazek, Georgiarekiko loturak eguneroko bizimoduan etenda. Izan ere, 1992an georgiarrek Abkhazia menderatu zuten arren, 1993an abkhazek garaipena lortu zuten. Mingrelako georgiar lurraldean, eta Turkiako zonalde batzuetan zabaldurik ere badago hizkuntza.\n1989an egindako erroldaren arabera, Sobietar Batasunean 103.000 ziren abkhazak, horietako 93.000 Abkhazian bertan. Abkhazak gutxiengoa dira Abkhazian, populazioaren %17 baino ez dira-eta. Abkhaziako gainerako herritarrak, jatorriz, %44 georgiarrak dira, %16 errusiarrak eta %15 armeniarrak, 1979ko erroldaren arabera.\nAbkhazieraren hizkuntza ezaugarriakAldatu\nAbkhaziera hizkuntzak abazerarekin eta ubykherarekin hizkuntza-taldea osatzen du, eta berezitasun linguistiko hauek dauzkate: kontsonante-sistema konplexua (abkhazerak 58-67 kontsonante; dialektoen arabera, abazerak 63); SOA hitz-hurrenkera (euskarak bezala); subjektuarekiko, osagarri zuzenarekiko eta zehar-osagarriarekiko aditz-komunztadura (euskarak bezalakoa); eta egitura ergatiboa (euskarak bezala). Horiek dira, besteak beste, hainbat hizkuntzalarik euskararen eta hizkuntza kaukasoarren arteko antzinako senidetasuna aldarrikatzearen arrazoia. 1954tik, alfabeto zirilikoa erabiltzen du hizkuntzak.\nAbkhazieraren alfabeto ziriliko modernoa\n↑ Abkhaziera, Amarauna\nAzken aldaketa 15 urria 2020(e)an, 19:58(e)tan\nOrriaren azken aldaketa: 15 urria 2020, 19:58.


Itsasontziz helduko dira bihar hiru Errege Magoak - Zumaia - Baleike.eus\nItsasontziz helduko dira bihar hiru Errege Magoak\nBaleike 2019-01-04 10:10\nAurten ere itsasontzian iritsiko dira Meltxor, Gaspar eta Baltasar Zumaiara. Ludoteka aurrean lehorreratu ondoren, handik hasiko da kabalkada, 18:30ean. Gaur arratsaldean, berriz, Erregeen laguntzaileek gutunak jasoko dituzte Beheko plazan, 18:00etatik aurrera.\nEkialdeko hiru Errege Magoak itsasoz iritsiko dira bihar arratsaldean Zumaiara. Ludotekan hasiko dute kabalkada 18:30ean, eta handik Patxita Etxezarreta eta Txomin Agirre kaia zeharkatuko dituzte. Ondoren, Erribera kaletik barrena, Beheko plazaraino iritsiko dira. Han dagoen jaiotzan eskaintza egin ondoren, Ludotekan amaituko dute kabalkada.\nAurretik, hiru Errege Magoek bisitak egiten dizkiete urtero edadetu eta gaixoei. San Juan eta Otezuri egoitzetan izaten dira, baita hala eskatzen duten etxeetan ere. Beraz, haurren bat gaixorik egonez gero eta Erregeen bisita nahi izanez gero, eskaera egin 943-86 10 56 telefono zenbakira deituta edo emailez kultura@zumaia.eus helbidera idatzita. Gaur eguerdira arte (14:00ak arte) dago eskaera egiteko aukera.\nEskutitzak jasoko dira gaur\nMeltxorrek, Gasparrek eta Baltasarrek bihar gauean lan asko izango dute umeek eta helduek eskatuko dituzten opari guztiak banatzen. Horrela, eskaera eta desio horiek zeintzuk diren ezagutzeko, gaur arratsaldean Errege Magoen laguntzaileek gutunak jasoko dituzte Beheko plazan, 18:00etatik aurrera.


Microsoft Office-ren hurrengo bertsioko artxiboek formatu irekia izango dute | Consumer\nMicrosoft Office-ren hurrengo bertsioko artxiboek formatu irekia izango dute\nKonpainiaren helburua da dokumentuetarako sarbidea bermatzea edozein plataformatatik eta edozein programaren bidez.\narabera: Asteartea, 2005eko abenduaren 20a\nMicrosoft informatikaren erraldoiak iragarri duenez, Ecma International-i, informazio-sistemak estandarizatzeko erakundeak, XML estandar irekian oinarritutako Office dokumentuetarako formatu bat aurkeztuko dio.\nBill Gates-en konpainiaren helburua da elkarreragingarritasuna sustatzea eta dokumentuetarako sarbidea bermatzea edozein plataformatatik eta edozein programaren bidez. Horrez gain, Office berrian sartuko diren formatu berriei esker, dokumentuek leku gutxiago izango dute eta seguruagoak eta fidagarriagoak izango dira.\nHalaber, multinazionalak hainbat tresna eskainiko ditu Office-ren bertsio zaharrekin sortutako dokumentuak estandar irekien abantailez baliatzeko.\nMicrosoftek eta proiektu honetan lan egiten duten gainerako enpresek (Apple, Intel, Barclays, besteak beste) batzorde teknikoa osatuko dute formatu horiek estandarizatzeko. Ondoren, formatua Ecma estandar gisa onartzen denean, emaitzak Estandarizaziorako Nazioarteko Erakundera (ISO) bidaliko dira, onets ditzan.\nartxiboak Irekia Office-eu


Ostirala, 2020(e)ko urtarrila(r)en 17-(e)an 13:26etan\tBerriak\nData bereziak dira urtarrilaren amaierakoak komikigile zein komikizaleentzat, Angulemako komiki festibala baita. Aurten festibala urtarrilaren 30etik otsailaren 2ra ospatuko da eta dagoeneko ezagutzen ditugu sari nagusirako izendatuak zeintzuk diren. Saritu nagusia zein den urtarrilaren 29an ezagutuko da, baina bitartean hiru artista handi hauek aurkeztuko dizkizuegu.\n1964an Parisen jaio zen. Bere lehen komikia Bruno, nazismoaren gorakadari buruzkoa izan zen, eta bere bizitzaren 7 urte eman zituen lan horretan. 2000. urtean, bere teknika aldatu eta La Guerre d’Alan argitartu zuen 2000tik 2008ra, bere lagun Alan Infram Coperen oroitzapenetan oinarrituta. Lan honen arrakasta ikusirik, bai salmentetan eta baita kritikaren aldetik ere, bide honetatik jarraitzea erabaki zuen, beste bizitza erreal batzuetan inspiratuta, Le Photographe-n bezala, Didier Lefèvre foto-kazetariarekin egin zuen. Azken komiki honekin Angulemako Essentials sailean saritua izan zen. Eszenagile bikaina da Emmanuel eta, halaber, ezaguna da bere teknika berritzaile eta bide-urratzaile izateagatik.\nIrakurle gazteagoei zuzendutako beste komiki batzuk ere badauzka, Olives Noires (Joann Sfarrekin batera), La fille du Professeur, Sardine de l’espace, edota Ariol (Marc Boutavantekin batera). Azken bi serie hauetan Guiberten narratzaile paper finaz gozatu daiteke. 2017an Martha et Alan lanarengatik René Goscinny saria eskuratu zuen, bere lanaren osotasunari emandakoa.\nCatherine Meurisse umorezko komikigintzan hasi zen 25 urterekin, Charlie Hebdon lanean hasi zenean. Bere lan arlo nagusia literature eta artea dira, bere komikietan kultura frantsesaren berrirakurketa adeigabea eskaintzen du.\nCharlie Hebdoren atentatuaren ostean, bizirik atera eta bere ordurarteko papera, ikusle kritikoarena, albo batera uzten du. Bera bihurtzen da zuzenean bere komikietako pertsonaia, umorea beti alboan duelarik.\nCatherine, bera, mozorrorik gabe agertzen da Légèreté komikian artearen bidez bere buruaren aurkikuntza nola egiten duen azalduz. Les Grands espaces komikian berriz, lan pertsonal eta autobiografikoan, landa eremuan pasatako bere haurtzaroaz hitz egiten du eta aldi berean izadia nola ikasi zuen azaltzen du.\n1967an jaio zen Chris Ware Omahan (EEUU) eta gazterik hasi zen bere komikiak RAW abangoardiako komiki aldizkarian argitaratzen. 90. hamarkada hasieran berriz, Acme Novelty serie handia sortu zuen, eta bertan eraiki ditu bere pertsonaia nagusiak. Quimby the Mouse, Rusty Brown eta Jimmy Corrigan. Urte mordoa pasa den arren, lan honek ez du bere originaltasuna galdu, melankonia eta tristuraren arloko komiki bat da.\nOso grafismo berezia erabiltzen du bere komikietan eta erraz ezagutu daitezke bere lanak, grafismoa eta baita fabrikazio zaindua ere. Elementu hauek eman diote indarra bere lanari eta krikitak saritu egin du. Chris Warek sari mordoa eskuratu du, tartean, 28 Harvey Award eta 22 Eisner Award.\nEz da Anguleman agertzen den lehen aldia aurtengoa. Epaimahaiaren sari berezia lortu baitzuen 2013an Building Stories liburu-objektu originalarengatik, formatu ezberdineko 15 liburuxkek osatutako lana, irakurleak nahi duen ordenean irakurriz gozatzeko modukoa.\n*Irudia eta iturria: www.bdangouleme.com


«Zozoakbeleariipurbeltz jendilajea gorroto dut»\n14 apirila, 2015 Kate Motzean 1353\nETBko Teknopolis saioko aurkezlea da Iñaki Leturia (Ormaiztegi, 1970), hala ere, jendeak gehiago ezagutzen du Bertatik Bertarako garaitik. Beti telebistan lan egin du, «baina zappinean ez dut niretzako moduko ezer aurkitzen, eta horrek tristetu egiten nau, batez ere euskal telebista publikora iristen naizenean».\nZein da egin duzun elkarrizketa kuttunena?\nKoroideremiari buruz egin nien itsu gelditzeko arriskua duten lau haurren gurasoei. Harrigarria ze indarra eta esperantza duten gaitzari aurre egiteko.\nBila aritzea: fosilak eta mineralak, loreak eta landareak, hondartzan karramarroak… baina batez ere perretxikoak.\nThe quiet man, John Ford-ena.\nEl lápiz del carpintero, Manuel Rivasena.\nPaul Weller ibili denetako bat, The Jam edo Style Council.\nEgile beraren Walls come tumbling down.\nPiper beteak, urdaizpikoa, tripakiak… etxeko tomatearekin.\nMenditik bueltako garagardoa.\nToki eguzkitsu bat. Iaz Galizian, azaroko giroa izan genuen abuztuan.\nErretiro lasaia eta osasuntsua, bihar!\nJoxe Mari Telleriaren margolan bat.\nLan egingo nuke gogor.\n« Lantegiak militarren esku\n«Haurra nintzenean, motxilan eramaten ninduten eskiatzera» »


Euskaraldia bukatzear, datorren urteko Korrikaren kanta eta bideoa ezagutarazi dituzte - leihoa.info\nEuskaraldia bukatzear, datorren urteko Korrikaren kanta eta bideoa ezagutarazi dituzte\n02 de diciembre de 2018 03 de diciembre de 2018 adminLeioa, Entrada, Uncategorized\nBihar, Euskararen nazioarteko Egunarekin batera, bukaera emango zaio 11 egunez burutu den Euskaraldiari.\nLeioan, goizean, 10:30etik 11:30era eta 17:30etik 18:30era, Iparragirreko Bulebarrean, jolasak egongo dira. Baina ez nolanahiko jolasak, euskararekin jolastekoak baizik. Eta ondoren, txokolate jana egongo da.\nEta arratsaldeko 19:00etatik aurrera Euskaraldiari amaiera emateko ekitaldia -mundiala, antolatzaileen arabera- izango da.\nEuskaraldiari agur, ongi etorri Korrika\nEuskararen erabilera areagotzeko jendarte-ariketa masiboa izan den Euskaraldiari amaiera izan baino egun gutxi batzuk lehenago ezagutarazi ditu AEK-k datorren urtean burutuko den Korrikaren 21. edizioaren kanta eta bideoklipa.\nKlika KORRIKA 2019 da bideokliparen izenburua, eta Fermin Muguruza izan da abestiaren eta bideokliparen zuzendari artistikoa. Mad Muasel, La Furia eta Fermin Muguruza bera dira interpreteak, eta musika, aldiz, Kataluniako Chalart58 eta Fermin Muguruzak sortu dute elkarlanean. Prentsa-agerraldian, hiru interpreteek eta Asier Amondo KORRIKAren arduradunak hartu zuten parte.\nTrap, dancehall eta hip-hop doinuak eta euskal tradiziokoak nahasten dira abestian, Fermin Muguruzak ohikoa duen estiloan. Garestik Gasteizko bidea girotzeko kantu ezin hobea da, beraz, indartsua eta berritzailea.\nAEK-k ezagutarazi duenez, «elkarlana, errespetua eta transmisioa bezalako mezuak zabalduko ditu abestiak; bideoklipean, aurrez aurre dauden bi mundu eta, aldi berean, osagarriak direnak ageri dira». 100 lagunek baino gehiagok hartu dute parte lanean.\nKlika Korrika 2019ren bideoklipa\nEH Bildu pide información sobre las subvenciones recibidas por el colegio Gaztelueta\nPensionistas reclaman voluntad política a los Gobiernos para garantizar la pensión de 1.080 euros\nabr 15, 2021 - jue\njue04/15 vier04/16 sab04/17 dom04/18 lun04/19


SO - Droneografiak\n2017/12/27 16:03 0 iruzkin\nDronegrafiak. Hegan egiten duen begirada. Horixe da Santiago Yaniz argazkilariak aurkeztu duen azken lana. Erakusketa BILBAO MENDI FF 2017 barruan, Errekalde aretoan dago ikusgai urtarrilaren 7arte.\nBertan irudi zenitalak erakusten dira. Paisaiak eta lekuak, hauen egoera eta ezaugarriak atzeman daitezke. Gehienak Euskal Herria edo inguru urbilekoak. Egilearen hitzetan, “argazki begirada non ezarri bilatu asmoz lurralde berrien bila eginiko esperimentu bisuala” da.\nLehen begiradan pentsa daiteke argazkilariak drone baten kamera baliatuz osatu duen paisai argazki sorta dela. Aire argazkilaritza da Yanizen lan ildo ezagunenetakoa. Egileak argitzen du baina “irudien alde estetiko eta bisualetik haratago doan hausnarketa” dela.\nHausnarketa hori oinarri hartuta antolatu du erakusketa. Erakusgelan sartu eta berak grabatu eta editatu dituen zenbait bideo ikus daitezke eta, hauen inguruan, klip horietatatik ateratako irudi finkoak jarri ditu paretetan ikusgai. Horrela, Yanizek bideoak eta irudiak, bi euskarriak ikusi eta azter daitezela proposatzen du.\nBILBAO MENDI FILM FESTIVAL 2017_ DRONEGRAFIAS from Mendi Film Festival on Vimeo.\nEUSKARRI BERRIEN INGURUKO ZALANTZAK\nGaur egungo kamerek grabazio, edizio eta irudi hautaketarako gaitasun eta erabakimen autonomo maila altua dute. Hau ikusita zera dio Yanizek: “Teknologiak etorkizun bat ekarri digu(...) dagoeneko oraina bihurtu dena(...) eta honek eskaintzen dizkigun baliabide digitalei esker ateratako irudien kasuan, argazkilariak, nolabait, ekidin dezake argazki bat ateratzeko unea zein den erabakitzeko beharra izatea(...)”.\nTeknologia honen erabilera praktikoari erreparatuz prentsa argazkilaritzan egun zenbaitek darabilen lan moldea jartzen du adibide: “Bideo bat grabatuz zenbaitek uste dute gertakari oso baten irudi denak ziurtatzen??(sic) dituztela”. Hau da, gertakari baten gaineko bideo bat egiteko aukera izateaz gain, bideotik irudi finkoak atera, edo hedabideek gertakariaren une zehatzen berri emateko “argazkiak” eskaini, esate baterako.\nSanti Yaniz. Marisol Ramirez | ARGAZKI PRESS\nBideotik ateratako irudi finko horren erabilerak zalantzak planteatzen dizkio: alde batetik, “irudi hori argazki bat den edo eta irudi robotiko soil bat ote den” galdetzen du. Bestetik, ez du garbi argazkia zuzenean ikusi gabe eta urrutitik agindutako kamera baten bidez irudiak lortzea argazkilari batek bere jardunean hartu ditzaken lizentzien artean ote dagoen edo ez. Horrela, objetu bisual hauek egiletzarik ba ote duten planteatzen du, hau da, “egiletza bera existitzen den edo denak argazki soilak* izango ote diren” zalantza egiten baitu.\n*“Argazki soila”z hitzegiten duenean egun indarrean dagoen jabetza intelektualeko legeak egiletza egotzi ezin zaien irudiei errefentzia egiteko erabiltzen den terminoaz dabilela dio.\nEgiletzaren inguruko zalantzez gain, objetu bisual horiek argazkiak edo irudiak diren garbi ez eta nola deitu beharko litzaieken galdetzen du. Berak “Droneframegrafia” terminoa proposatzen du. Hau da: “Drone batekin grabaturiko bideotik ateratako frameak”.\nZalantzak zalantza, droneak argazkilaritzarako tresna gisa duen balioa azpimarratu nahi du: “XXI. mendeko argazkilariari orain arte exploratu ezinezko lurralde bisualak aztertzeko tresna interesgarri dela” eta “pantaila elektroniko baten bidez eginiko bisualizazio, maneju eta urruneko pilotaje bihurturiko argazkilaritza honek esperimentaziorako eremu berri bat zabaltzen duela”. Horrela, gaurdaino “argazkilarientzako ineditoa zen unibertso bisual bat ekartzen duela” berarekin.\nDroneografiekin “eztabaida berri bat” proposatzen dela dio Yanizek. Uste dut baina egin duena eztabaida zahar bat gaurkotu eta ordenatzea dela. Bi hamarkada pasa dira lehen Reflex digitala merkaturatu zenetik, eta ordurako pentsa zitekeen zein izango zen hurrengo pausoa: Reflex batekin bideoa grabatzeko aukera izatea. 2008an gertatu zen hori.\n"Agur", Lesaka. Nafarroa. © Santiago Yaniz\nBi gertakari horien artean hamarkada bat pasa zen. Orduan ere bazen Yanizek planteatutakoaren antzeko ariketarik. Bideo kamerekin grabatutako clip-etatik fotogramak berreskuratu eta hauek argazki gisa erabili ote zitezkeen aztertzea ez da berria.\nEgileak garbi du horrelakoetan gertatu ohi den moduan, argazkilaritza “tradizionala” defendatzen dutenek guzti hau zalantzan jarriko dutela. Galdetuko dutela “dronea erabiltzean ea argazkia ateratzeko ekintzarik ba ote dagoen”. Kontrara, ondokoa argudia daitekela dio: “argazkilari batek drone bat operatzen duenean argazkiak ateratzeko beste baliabideekin egin ohi duena besterik ez duela egiten”. Hau da: kamera egoki kokatu, enkuadrea, konposizioa eta argi egokiak hautatu, eta exposizioa kontrolatu behar baititu. Bide horretan “Amsel Adamsek aipatzen duen moduko aurreikuspen ariketa bat” dagoela dio. Onartzen du, hala ere, ariketa hori “kamera hegan jarri orduko ez dela beti espero bezain baliagarria izaten”.\nEdozein produkzio arlotan izandako beste aldaketen moduan hau ere nahi baino traumatikoagoa izaten ari da.\n"Itotako basoa", Itoizko Urtegia. Nafarroa. © Santiago Yaniz\nUrteetako esperientzia zutenek egun batetik bestera lan egiteko modu berrietara moldatu behar izan zuten. Hori ez da erraza izaten. Gehitu horri zenbaitek garai zaharrak egungoak edo etorkizunekoak baino hobeak direla baieztatzeko duten erraztasuna. Horietako askok, orduan 20-25 urte falta zituzten erretirorako baina nahiago zuten 'Digital Vs Analogiko' eztabaidan jarraitu: pixel eta zilarrezko aluroek egoera berean irudiari eman ziezaioketen itxura desberdina aztertzen eta abar. Gehienek ezagutzak jaso, berritu eta aplikatzeko gaitasun intelektuala izan zuten, baina jarrera aldatu nahi ez eta paradigma aldaketa ez onartzea hilgarria izan zen zenbaitentzat.\nBide luzea izan da ordutik. Esperientziadun argazkilari zaharrenek modu hobe edo okerragoan erretiroa lortzen joan dira. Besteek bere burua berrasmatzeari ekin dio. Aurrera egin duenak nola edo hala jarrera aldatu behar izan du, gaur egun hedabideentzat ezinbestekoa den berehalakotasuna lortze bidean, edo ikus entzuneko formatuetan sakonduz.\nDeigarria da hontan zein beste edozein eremuetan berrikuntzekin gertatzen dena. Zenbaitek etorkizuna aurreikusi, egungo produkzio moduak aztertu, etorkizunera moldatzeko ariketa teriokoa egin, teknikoki garatu eta tresna berriak plazaratzeko gaitasun itzela dute. Bitartean, berrikuntza horiek erabili behar dituztenek askotan nahi baino zailtasun handiagoak dituzte, eta gero eta azkarrago aldatzen doan inguruari heltzeko gero eta zailtasun handiagoak dituzte. Arrakala teknologikoa ez da ekonomikoa soilik, norberaren jarrera, ezagutza, beldur eta abar luzeak ere zerikusi handia dute honetan.\nZentzu honetan, egun, prentsa arloan -beste zenbaitetan bezala-, eta kostata izan bada ere, argazkilariek erredaktore multimedia moduko funtzioak betetzen dituzte. Esan daiteke argazkilariek egin dutela bere lana. Badoazela beraien bidea egiten. Konpetentzia berrietan gaitzen.\nIrudigintzari dagokionean Yanizena da neurri batean aldaketa gehien pairatu eta egun oraindik noraezean dabilen askoren belaunaldia. Erretiratzeko oraindik tarte handia dute, eta adina medio, ogibidez aldatzeko zailtasun dexente. Horregatik da estimatzekoa Yanizek planteatutakoaren moduko ariketak egitea. Balio berezia du generazio hortako norbaitek egin izanak, horrela izanik akaso lagun baitezake belaunaldi bereko argazkilaria bideratzen, aldaketen ondoren geratu den errealitatea asumitu eta aurrera egiteko. Gaitasun teknikoa, intelektuala eta sorkuntzarako trebetasunak ez dira falta profesionalen horien artean. Gehienetan falta dena Yanizek bere ariketa eta diskurtsoetan azaldutako grina da. Aurrera egiteko gogoa, aipatzen duen “lurralde berriak aztertzeko” jarrera. Finean, bakoitzaren gune seguruetatik aparte ateratzeko beldurra galtzea.


SASKIBALOIA>> 2015-05-11 16:25:53\nEneko Landa, Leihoak Zarautz taldeko entrenatzailea: "Asteburu itzela izan da, eta taldeak emandako maila goraipatu beharra dago"\nTalde osoa bezalaxe, pozez gainezka dago Eneko Landa ere. Duela hiru denboraldi EBA mailako txartela lortu zuen jokalari bezala, eta orain lorpen bera erdietsi du, baina entrenatzaile bezala. Leihoak Zarautz saskibaloi taldea ez zen faboritoen artean agertzen asteburuko Lauko Finalean, baina ezustekoa emanez, balentria handiko igoera lortu du.\nNola sentitzen zarete halako garaipena eta gero? Sorpresa izan al zen?\nDenboraldiak joan-etorri ugari izan ditu. Lehendabiziko itzuli eder bat burutu ostean, bigarren itzulian erregulartasuna ez genuen mantendu, eta azken momentuan igoera fasetik at geratzeko zorian ere izan ginen. Hala ere, azken jardunaldi zoro baten ostean igoera fasera sailkatzeko txartela lortu genuen, denboraldi hasieran markatutako helburuak betez.\nAsteburua hasi aurretik gurekin inork kontatzen ez zuenaren sentipena nuen, baina nire jokalariei begiratuta aukerak ikusten nizkion taldeari, nahiz eta horretarako gauzak oso ongi egin beharjakin. Bai finalerdian bai finalean faboritoak aurkariak ziren, eta alde horretatik esan daiteke ezustekoa eman dugula. Asteburu itzela izan da, eta taldeak emandako maila goraipatu beharra dago.\nNola joan ziren partidak? Finalerdikoa, esaterako?\nFinalerdian Loiola Indautxu taldea izan genuen aurrez aurre. Orain dela bi urte Leihoak taldea zuzentzeko aukera eman zidatenetik lau aldiz lehiatu gara bilbotarren aurka, eta lauretan amore eman behar izan genuen. Egia esateko beldurra nuen datu horiek jokalariengan eragin negatiboa izango zuen ala ez. Neurketa hau oso ongi prestatu genuen aurkarien ezaugarriak kontuan hartuta, eta taldeak sentipen ikaragarriak izan ez bazituen ere, aurkariak baino gehiago izan ginen. Zailtasun orori erantzun egokia eman genion, eta azkenik 63-55 nagusitzea lortu genuen. Partida amaitu zen momentutik ulertu nuen nire jokalariak txapelketa irabaztera joan zirela Donostiara. Festa handiegirik ez zen izan eta denak finalean zuten burua.\nIgandean final handia etxean jokatzen zuen Atletico San Sebastianen aurka izan genuen. Zarauztik jende ugari gerturatu zen eta taldeak bere bertsiorik onena eman zuen. Partida hasieratik aurkariaren gainetik izan ginen eta joko alai bat proposatuz 85-75 irabaztea lortu genuen. Azken minutuetara aldea polit batekin iristea lortu genuen, eta horrek zaleekin gozatu eder bat izateko aukera eman zigun.\nDenean asmatu zenutela dirudi?\nOrain errezena denean asmatu genuela esatea izango litzateke, baina argi daukat gaizki eta ongi egindako gauzak. Nire buruarekin inorekin baino exijenteagoa naiz, eta etorkizun batean balio izango digulakoan, dena txukun-txukun karpetan apuntatuta geratuko da.\nHonakoa ez da EBA mailarako txartela lortzen duzuen lehen aldia?\nDuela 3 denboraldi ere EBA mailara igo ginen, kasu horretan jokalari gisa aritzen nintzen. Nola aldatu diren gauzak denbora gutxian... Nahiz eta igoera lortu, taldeak maila mantentzeko erabakia hartu zuen, arrazoi ekonomikoak zirela eta igoerak esfortzu handia suposatzen baitzuen klubarentzat .\nAurrerantzean, zer? Aurrera begirako asmoak zeintzuk dira? Posible izango da liga horretan jokatzea?\nAurtegoan denboraldi hasieran saskibaloi ataleko zuzendaritzatik mezu bat iritsi zitzaigun: igoera lortuz gero datorren urtean EBA mailan lehiatuko duzue. Jokalariak hori buruan dute eta igandeko ospakizunetan behin eta berriz errepikatzen zuten zuzendaritzak esandakoa. Guk gure lana egin dugu, orain beste batzuei tokatzen zaie liga honetan lehiatzeko errekurtsoak batzea.\nJokalari aldetik nik uste dut arazo handiegirik ez dela izango. Talde gaztea daukagu eta gehiengoak ilusioa dauka liga berri batean probatzeko eta esperientzia berriak izateko. Baina oraindik ez dakigu datorren urteko asmoak zein diren, zein jokalarik jarraituko duten, entrenatzaileok jarraituko dugun ala ez... Hala ere orain lortutakoaz gozatzeko momentua da, horretarako lan handia egin dugu eta merezi dugula uste dut.\nAtzo harrera egin zizueten. Nola sentitu zineten?\nIzugarria izan zen, denboraldi osoan zehar gure inguruan egon den jende hori gerturatu zen udaletxe aurrera. Omenaldi xume baina benetan hunkigarria izan zen. Etxe giro ederra eduki genuen eta honelako gauzekin saskibaloiak pixkanaka herrian bere tokia hartzea espero dugu.\nAmaitzeko eskerrak eman nahi dizkiet urtean zehar gure ondoan egon diren zaleei. Beraiek gabe lortutakoa ezinezkoa izango litzateke. Asteburuan Donostian bizi izandakoa oso handia izan da, etxean bezala sentitu gara eta hori bizitza osorako geratuko zaigu.\n2 iruzkin jaso dira.\nIsotretinoin Acutane cialis Myfegine Et Cytotec Cas Secure Buy Cialis Online Europ Amoxicillin To Treat Eye Cold viagra Cialis Liquid Drops Kamagra Vendita In Francia cialis online Canadian Health Care Shop Can I Buy Viagra In Cvs Pharmacy 387 Cialis One A Day Review When Will Cialis Come Off Patent Colesterol Propecia Costa Rica Pharmacy Online Cheap Cialis Discount Cod Only Macrobid Shop Free Consultation Acheter Du Cialis Au Maroc Dynamogen Buy Online Uk buy cialis Best Place Buy Cialis Online Cytotec France Levitra Foto Reactions From Keflex Venta De La Propecia Best Prices For Legal Levitra viagra Silagra Uk Websites Propecia Glatze Online Pharmacy In Canada Cheap Xanax And Viagra Uk viagra Cialis E Gastrite Cialis China Paypal levitra non prescription Viagra Originale On Line Viagra Come Acquistarlo Priligy Originale Vendita On Line Pacific Care Canada Shipped Ups Worldwide Stendra Discount From Canada cialis buy online Apres Clomid J Ai My Cat Ate My Amoxicillin Propecia Dolor Testicular online pharmacy Propecia Propiedades Is Viamedic Legitimate Propecia Results How Long Before Free Samples Viagra Jellies Uk Vardenafil In Osterreich Erhaltlich Viagra Erfahrungen Mit viagra Viagra Name Order Viagra Rx Canadian Pharmacy Kamagra Cheap Uk Will Lasix Show Up On A Drug Test viagra online prescription Top Hair Loss Products Propecia And Rogaine Zithromax Fatigue Side Effect Viagra Generico Vendita viagra cialis Sildenafil Mastercard Comprar Viagra Online generic cialis Buy Fluconazole Indiana Prednisone 6 Day Dose Pack Viamedic Scam Buy Viagra Keflex Dental Abscess Viagra Next Day Emla .()\ncialis effetti terapeutici buy cialis online cialis cheapwhere to get viagra prescribed buy viagra cheap viagranatural viagra substitute generic viagra cheap viagra.()


Maiatzak 26 Zodiac - Horoskopoa osoko nortasuna - Zodiako Zeinuak\nNagusia Zodiako Zeinuak Maiatzak 26 Zodiac Gemini da - Horoskopoa osoko nortasuna\nMaiatzak 26 Zodiac Gemini da - Horoskopoa osoko nortasuna\nMaiatzaren 26rako zodiako zeinua Gemini da.\nSinbolo astrologikoa: Bikiak. The Bikien seinalea Eguzkia Gemini kokatuta dagoenean maiatzaren 21etik ekainaren 20ra jaiotako pertsonak irudikatzen ditu. Iradokitzailea da izaera epela duten pertsona enpatikoentzat.\nThe Gemini konstelazioa zodiakoaren hamabi konstelazioetako bat da, izar distiratsuena Pollux izanik. Nahiko txikia da 514 gradu karratu baino ez ditu. Taurus Mendebaldean eta Minbizia Ekialdean dago, + 90 ° eta -60 ° arteko latitude ikusgarriak estaltzen ditu.\nBikien izen latina, maiatzaren 26ko zodiako zeinua Gemini da. Frantsesak Gémeaux izena ematen dio greziarrek Dioscuri dela.\nKontrako zeinua: Sagitarioa. Hori garrantzitsua da astrologian, izan ere, erakusten du Gemini eta Sagittarius eguzki zeinuen arteko lankidetzak onuragarriak direla eta elokuentzia eta adiskidetasuna nabarmentzen direla.\nModalitatea: Mugikorra. Modalitateak maiatzaren 26an jaiotakoen izaera zentzuzkoa eta bizitzako gertakari gehienei buruzko gogo eta praktikotasun zabala proposatzen ditu.\nGobernu etxea: Hirugarren etxea . Etxe honek komunikazio espazioa eta gizakien arteko elkarrekintza guztiak adierazten ditu. Bidaietan eta turismoan ere eragin nagusia da. Horregatik, Gemini etengabeko bilaketan ari da beren ezagutza harreman sozialen bidez zabaltzeko.\nAginte Organoa: Merkurioa . Planeta honek trebezia eta sinpletasuna islatzen ditu. Adiskidetasun osagaia ere iradokitzen du. Merkurioko glifoa ilargierdiak, gurutzeak eta zirkuluak osatzen dute.\nElementua: Airea . Hau da mugimenduaren eta interpretazioaren elementua, maiatzaren 26ko zodiako zeinuaren pean jaiotakoei mesede egiten diena. Jendea elkarrekin lotzen duen pertsona atsegina eta lurrunkorra proposatzen du.\nZorioneko eguna: Asteazkena . Askok asteazkena asteko egunik borrokalenena dela uste dutenez, Geminiren izaera elebakorrarekin identifikatzen da eta egun hori Merkurioak gobernatzen duenean lotura hori sendotu besterik ez da egiten.\nZorioneko zenbakiak: 2, 8, 13, 16, 20.\nInformazio gehiago, maiatzaren 26an Zodiac-en behean ▼\nTxakurra Gizona Arratoia Emakumea Epe luzeko bateragarritasuna\nCapricorn Man-erako bazkide aproposa: ausarta eta beldurrik gabea\nmartxoak 3 zodiako zeinuaren bateragarritasuna\n12/28 zodiako zeinua\naries taurus cusp bateragarriak piscisekin\nlibra eskorpio cusp gizon maiteminduta\nminbizia gizonezko virgo emakumezkoen arazoak\nzer da ekainaren 21eko zodiako zeinua\nzer zeinu da abenduaren 11a


Zelan heldu | Deusto\nBilboko campusa erdigunean dagoenez, zeuk aukeratu dezakezu nola iritsi Unibertsitatera. Oinez egin nahi baduzu, zenbait zubik lotzen dituzte Unibertsitatea eta Bilboko erdigunea. Aita Arrupe oinezkoentzako zubia erabiltzen dute gehien ikasleek, Eraikin Nagusia Unibertsitateko Liburutegi berriarekin lotzen duena. Deustuko Zubia da Bilbo erdiarekin lotzen duen beste zubi bat.\nAlde Zaharretik bazatoz, ibilaldi atsegina egin dezakezu Bilboko itsasadarraren ertzetik joanda, Erribera kaletik Campo Volantín pasealekura.\nTxirringaz etortzea da, inondik ere, oso aukera egokia, bidegorri asko baitaude Unibertsitateko sarreraraino heltzeko. Behin bertan egonez gero, txirringa aparkatu ahal duzu garraio horrentzako tokietan.\nAparkaleku batzuk ditu Deustuko Unibertsitateak, bai campusean bertan, bai Euskadi plazan, Unibertsitatetik bost minutura dagoen plazan.\nEuskadi Plazako aparkalekua\nAutobusez etorri nahi baduzu, campusaren ondoan, zenbait geltoki daude, hiriarteko eta hiriko autobus linea batzuenak.\nUnibertsitatera metroz heltzeko, Deustuko geltokian jaitsi zaitezke edo Moyúan, biak ala biak Unibertsitatetik 10 minutura baino gutxiagotara.\nMetro Bilbaoren ordutegia\nTrenez edo tranbiaz\nEdo EuskoTrenen nahiago baduzu, 4. linean joan zaitezke eta Unibertsitateko geltokian jaitsi. Tranbiaren A lineako Guggenheimeko geltokian jaitsita, Aita Arrupe zubiaren aurrez aurre egongo zara.\nTrenaren eta tranbiaren ordutegia\nLoiuko aireportua 15 bat minutura dago Deustuko Unibertsitatetik, autoz; eta komunikazio ezin hobea du Euskadiko hiri nagusiekin; eta, gainera, autobus-zerbitzu bat.\nHorrez bestalde, Santanderreko Aireportua dago Bilbotik. Aireportu bietan aritzen dira kostu gutxiko aire-konpainiak; esaterako, Ryanair, EasyJet edota Vueling.\nBilboko campusaren kokapenaren mapa\nBilboko garraioen sarearen mapa


Saltsa gozo-garratza — Eibar.ORG | Eibarko peoria\nHemen zaude: Hasiera / Blogak / Nire uste harroan / Saltsa gozo-garratza\nXabier Mendiguren 2004/09/15 09:19\n"Berria"ko Idazleak irakurle atalerako idatzia\nNick Hornby: Cómo ser buenos (Jatorrizko izenburua: How to be Good). Arg: Anagrama, 2002. 330 or.\nSloterdijk irakurri gabe ere edonor kontura daiteke, pixka batean pentsatuz gero, zinismoa bihurtu dela egungo gure gizartean jarrera unibertsal guztiz zabaldu eta kontsentsuzkoa: berdin praktikatzen du eskuinak nahiz ezkerrak, indar berberarekin besarkatzen dute apokaliptiko zein integratuek. Ironia bihurtu da giza balio nagusi, eta zinismoa intelijentziaren ezinbesteko jantzi.\nHornbyren nobelaren hasieran seme-alabekiko bikote bat daukagu: Katie eta David, bata besteaz potroetaraino / titietaraino egon eta hala ere elkarrekin jarraitzen dutenak, elkarren akatsak ezin hobeki ezagutu eta min egiteko, xaxatzeko aprobetxatzen dituztenak: horraino, ezer berririk ez; kasik esan liteke gure garaiko kostunbrismo domestikoa direla era honetako eszenak eta egoerak.\nBat-batean baina, errebelazio baten ondoren, ordura arte munduko gizonik zakarrena, zaputzena, mingotsena zen David, guztiz zintzo eta bihotz oneko bihurtzen da, lehengo bere izate guztiaren kontrako eta alderantzizko. Zinismoaren kontra, gozopotoa. Egoera ez da askorik hobetuko ordea.\nLehengo gogoeta-bidera itzulita, duda bat bururatzen zait zinismoaren orokortasuna dela-eta. Batetik, garai hauetako eta mendebalde aberatseko ezaugarria da (ez nonahiko eta noiznahikoa); bestetik, berriz, joera unisex bat ote da, gizon-emakumeak berdin blaitzen dituena, ala batik bat gizonezkoen bereizgarria? Badira zantzuak bigarren aukera honen alde egiteko, eta hipotesi merke moduan bota genezake kulturan gora egin ahala erasokortasun fisikoa lekuz kanpokoa iruditzen zaigun neurrian, haren ordezko intelektuala bihurtzen dela zinismoa. Alabaina, gure gizartearen feminizazioaz asko hitz egiten den arren, zinismoaren erabilera ere goraka doala ematen du, eta emakumeengan gero eta normalagoa dela.\nHurkoarenganako maitasuna, hitzetatik harago doan errespetua, norberaren sakrifizioraino iristen den elkartasuna: horra David ziniko ohiak praktikan jartzen dituen balio zahar-berriak, guk denok ere "bertsio kristauan, marxistan edo bien max-mix hippyan" noizbait sinetsi izan ditugunak. Balio horiek absolututzat hartuz gero, ordea, arazoak sortzen dira eguneroko bizitzan, gure inguru hurbilean; hori gertatzen zaie Hornbyren pertsonaiei ere, eta Katie izango da, emaztea, nolabaiteko konpromiso zentzuzko batera iristen saiatuko dena. Berekoikerian bezala altruismoan ere gizonak muturretatik hurbilago, eroak nahiz heroiak izateko prestago, emakume pragmatikoen aldean.\nOrain dela 200 urte erromantizismotik sortutako mito eztiek bizirik diraute gure buru barruko txoko batean, gaur egungo zinismoaren azidotasunarekin nahasturik. Sukaldaritza txinatarrean bezala, saltsa gozo-garratza osatzeko. Bikoiztasun hau oreka berri baten seinale ote den ala dijestio txarra eragingo digun sikulusaltsa, igarleek eta prospektibazaleek antzeman beharko diote; guri, burutazio hauek eragin dizkigu Hornby britainiarraren nobelak; erditik aurrera interesa galtzea huts bat da eta, horrenbestez, ezin esan guztiz biribila denik, baina oro har eleberri ona da, txukun idatzia eta trebeki kontatua; eta horrez gain zer pentsatua ematen duena.


INFORMAZIO-OHARRA 2016-02-18 #ekaitza – Atlético san sebastián\nLarunbatean, otsailak 20, Kontxako instalakuntza irekiko dugula infomatu nahi zaitugu.\nBerriro jakinarazi arte, dohaingo sarrera eta zerbitzu minimoak izango ditugu:\nSauna, aldagelak, takilak, pisu librearen eremua eta kirol ekintzen aretoa, non 10 bizikleta Keiser egongo diren eta hauek erabilpen librea izango dute, beti klaseen ordutegitik kanpo.\nGoiko salairua, denboraldiaren ondorioz jipoituena geratu da, beraz oraindik ezin ezingo da erabili.\nKontxako kirol ekintza guztiak aktibatuko dira baita ere astelehenetik, otsailaren 22tik, aurrera.\nBaina kontutan izanik, egiten ari diren obren ondorioz, itxiera partzialak egon daitezkeela.\nZure ulerpena bai harrerako langileekin, baita kanpoko langileekin eskertzen dugu.\nBERA-BERAKO instalakuntzari dagokionez, betiko ordutegia berreskuperatuko du larunbatetik aurrera:\nASTELEHENA: 10:00-13:00 y 17:00-23:00\nLARUNBATA: 8:30- 22:00\nBesterik gabe, agur bat.


Saint-Hilaire-sur-Yerre - Wikipedia, entziklopedia askea.\n48°01′39″N 1°15′16″E / 48.0275°N 1.2544°E / 48.0275; 1.254448°01′39″N 1°15′16″E / 48.0275°N 1.2544°E / 48.0275; 1.2544\nMontigny-le-Gannelon, Villebout eta Ruan-sur-Egvonne\nSaint-Hilaire-sur-Yerre Frantziako udalerria da, Eure eta Loir departamenduan dagoena, Erdialdea-Loira Harana eskualdean. 2013an 537 biztanle zituen.\n2007an Saint-Hilaire-sur-Yerre udalerrian erroldatutako biztanleak 495 ziren. Familiak 210 ziren, horien artean 44 pertsona bakarrekoak ziren (16 bakarrik bizi ziren gizonak eta 28 bakarrik bizi ziren emakumeak), 99 seme-alabarik gabeko familiak ziren, 59 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 273 etxebizitza zeuden, 216 familiaren etxebizitza nagusia ziren, 38 bigarren erresidentzia ziren eta 19 hutsik zeuden. Etxebizitza guzti hauek 272etxeak ziren. 216 etxebizitza nagusietatik 190 bere jabearen bizilekua ziren, 24 alokairuan okupaturik zeuden eta 2 doan lagata zeuden; 3 etxek bi gela zituzten, 31 etxek hiru zituzten, 77 etxek lau zituzten eta 105 etxek bost zituzten. 165 etxek euren parking plaza propioa zuten azpian. 79 etxetan ibilgailu bat zegoen eta 125 etxetan bat baino gehiago zituzten.\nSaint-Hilaire-sur-Yerre udalerriko biztanleria-piramidea 2009an .\n2007an lan egiteko adina zuten pertsonak 330 ziren, horien artean 233 aktiboak ziren eta 97 inaktiboak ziren. 233 pertsona aktiboetatik 217 lanean zeuden (110 gizon eta 107 emakume) eta 16 langabezian zeuden (10 gizon eta 6 emakume). 97 pertsona inaktiboetatik 59 erretiraturik zeuden, 20 ikasten zeuden eta 18 "bestelako inaktibo" gisa sailkaturik zeuden.\n2009an Saint-Hilaire-sur-Yerre udalerrian 218 unitate fiskal zeuden, 529,5 pertsonek osaturik. Pertsona bakoitzeko diru-sarrera fiskalaren mediana urteko 18.410 euro zen.\n2007an zeuden 10 komertzioetatik, 4 eraikuntza enpresak ziren, 5 ibilgailuen saltze eta konpontze enpresak ziren eta 1 higiezinen enpresa zen.\n2000. urtean Saint-Hilaire-sur-Yerre udalerrian 21 nekazaritza-ustiategi zeuden, 1.246 hektarea erabiltzen.


UEU-ren Usurbilgo udako jardunaldirako matrikulazio epea zabalik - Usurbil - Noaua.eus\nUEU-ren Usurbilgo udako jardunaldirako matrikulazio epea zabalik\nNoaua Aldizkaria 2017-05-23 09:53\nUdako Euskal Unibertsitatearen ikastaroen baitan, “Euskara, generoa, jatorria, eta klasea gurutzatzen diren lekua” izeneko jardunaldia ospatuko da Usurbilen, uztailaren 13an eta 14an, Usurbilgo Udalak, Udako Euskal Unibertsitateak eta Jakin Fundazioak elkarlanean antolatuta. Zabalik dago jada matrikulazio epea. Xehetasunak ueu.eus atarian jaso ditzakezue.\nUdako Euskal Unibertsitateak (UEU), Jakin Fundazioak eta Usurbilgo Udalak martxoaren 27an sinatu zuten hiru urterako elkarlanerako hitzarmena Potxoenean. Jardunaldiotan parte hartzeko gonbita luzatu zuten erakundeotako ordezkariek.\nEz da jardunaldi akademiko soila izango. Xabier Arregi alkateak aurreratu zuenez, Udaletik, egitarau akademikoari ongi josia egongo den "bestelako ekintza osagarriak eta jendaurrekoak ere egin nahi ditugu". Parte hartzeko gonbita luzatu zuen. "Uztailean gurera nahi genuke etortzea, gai honekin interesa izango duen herritarra, pentsalariak, adituak, arituak, eta esan, gaurtik ateak zabalik izango ditugula jardunaldietarako eta Usurbil bisitatu nahi duen edonorentzat", adierazi zuen Arregik, jardunaldi hau antolatzea ohore handitzat jotzearekin batera.\nUsurbilgo Udalak, azpiegitura fisiko eta teknikoak jarri eta jardunaldiok finantzatzeaz gain, gunea eskainiko dio Jakin Jardunaldiari. "Zatozte gure herriaren erdira eta hartu zuentzat gure plaza", adierazi zien alkateak, jardunaldian parte hartu nahi dutenei. Hiriburuaren periferian kokatua egon arren, Usurbilek bere txikitasunean ere nor badela esateko nahia eta beharra baduela adierazi zuen alkateak eta "beraz gure plaza zuekin partekatzea interes eta ilusio handikotzat daukagu".\nGuneaz gain, jardunaldi hau antolatzeko unea ere oso egokitzat jotzen du alkateak. Azken hamarkadotan bezala, galdera bertsuak ditugulako gaur egun ere, "nola heldu behar diogun biharko egunari. Horra pentsalarien beharra, inoiz baino nabarmenago".\nAukera ezinhobetzat jotzen du UEUren zuzendari Iñaki Alegriak uztailaren 13an eta 14an Usurbilen ospatuko den jardunaldian parte hartzea. Bat baitator UEUren helburuekin. Mende laurdeneko ibilbidea osatua du erakundeak euskal unibertsitate herritarra eraikitzen, antolatu izan dituen ikastaro eta Usurbilgoa bezalako topaguneen bidez. "Oso ondo atera eta arrakastatsua izatea espero dugu", desio du Alegriak.\nTopagune honek aukera ederra eskainiko du bere esanetan, "hausnarketarako, eztabaidarako eta gaietan sakontzeko".\nOso positiboa iruditzen zaio duela bi urtetik Jakinekin hasia duen lankidetza, "emaitza bikaina izan du". Usurbilekin abiatzera doan lankidetza berria da UEU-rentzat, eta udalerri honek eskainiko duen tokia oso ere egokia dela dio. Matrikulazio prozesua kudeatuko du UEU-k, zabalkunde lanak egingo ditu eta zerbitzu teknikoak antolatzeko ardura ere bere gain hartuko du.\nElkarlanaren eredu on eta unibertsitate herritarraren eredu gisa definitzen du Jakin Fundazioko lehendakari Joan Mari Torrealdaik, hiru erakundeek sinatua duten lankidetza hitzarmena. 1968ko maiatzaren ostetik, 70. hamarkadan herrietan antolatzen ziren hamabostaldi edota urteko ekitaldi zikloetan parte hartu izan dutela oroitzen du Torrealdaik; bai egitaraua josten edo hizlari gisa. "Gaurkoa ere ildo horretan kokatuko nuke neurri batean". Argi erakutsi nahi dute, "unibertsitate herritarra ez dela utopia".\nPoza eta esker ona agertzen du fundazioaren izenean eta usurbildarra den heinean, aurkeztu eta sinaturiko lankidetza hitzarmenaren eta esku artean duten egitasmoaren aurrean. Bat datorrena guztiz, "herria, kultura, hizkuntza", Jakinen lelo hirukoitzarekin. Herrigintzan dihardutela oroitu baitu Torrealdaik, euskalgintzari zentraltasuna aitortuz.\n"Usurbil guretzat bada nor, gure kulturgintzaren memorian eta iruditerian. Ez da edozein toki, Jakinentzat ere zentzu betea du Usurbilekin eta Usurbilen zerbait egitea", dio Jakin Fundazioko zuzendari Lorea Agirrek.\nJakinek, pentsamendua sortu, kontrastatu eta sozializatzen tradizio handia duela nabarmentzen du. Baita elkarlanean aritzekoa ere. UEUrekin esaterako. "2015ean hasi ginen elkarlanean eta egin ditugun bi jardunaldietan oso gustura geratu gara", Agirreren esanetan. Jardunaldiak antolatzea erabat naturala zaie Jakinekoei.\nUsurbila adituak, baina bereziki arituak ere ekarri nahi dituzte, “eta hor, hitz teorikoen eta errealitatean gertatu eta egiten diren ekimenen inguruan halako kontrastea sortu". Jakinek gogoetatu, diseinatu, antolatu, lotu, zuzendu, koordinatu eta dinamizatuko du hitzarmenaren arabera, uztaileko jardunaldia. Honen inguruko zenbaki monografikoa ere landu eta argitaratuko du.


Zergak izoztuko ditu Udalak, hondakin eta ibilgailuena izan ezik - Eskoriatza - Goiena.eus\nZergak izoztuko ditu Udalak, hondakin eta ibilgailuena izan ezik\nAne Miren Etxeberria 2013-10-30 12:12\nMartitzenean eginiko ez ohiko osoko bilkuran, hainbat puntu aztertu eta onartu ziren, besteak beste datorren urteko tarifen izozte partziala eta herriko komertzioa sustatzeko ekimen berri bat. Baina ez ziren eztabaidatu eta jorratu ziren gai bakarrak, izan ere, 16 puntuz osaturiko gai zerrendak eman zuen zer esana.\nLehenik eta behin, goizean, herriko gazteek eginiko pleno simulatuaren berri eman zuen alkateak. Goiz horrek emandako nondik norakoak eta horman kokatutako marrazkien berri eman zuen. Horretaz gain, Beñat Herce alkateak, Fagorreko langileekin bere solidaritatea adierazi zuen. Gorka Azpitarte presoaren egoeraren berri ere eman zuten bilkurako lehenengo minutuetan. Han izan ziren presoaren lagunek mozio bat aurkeztu zuten. Bilkurak mozioa onartu zuen.\nHortik aurrera, gai zerrendako beste puntu guztiak jorratzeari ekin zioten. Udal etxebizitza tasatuak arautzen dituen udal ordenantza aldatzeko proposamena egin zuen udal taldeak. Hala, figura berri bat gehitu nahi da ordenantza horretan, alokairuaren bidez etxebizitza erosteko aukera. Izan ere, azkenengo etxebizitza tasatuetan, 32 etxebizitzetatik 16 banatu zirela aipatu zuen alkateak eta beste guztiak hutsik geratzeko arriskuan izatean, beste figura honen bidez betetzeko aukera gehiago egongo direla uste dute. Formula hau bideragarria dela ikusi da beste herri batzuetan eta Eskoriatzan ere bide hori zabaldu nahi dute. Aho batez onartu zuten aldaketa hau.\nUrbanizazio obrak exekutatzeko berme bezala Aitzorrotz S.Lek jarritako abala kitatzeko baimena ere jorratu zen plenoan. Lanak amaitu direla eta abala itzultzeko erabakia aho batez hartu zuten zinegotzi guztiek.\nKargu aldaketa eta kirol zerbitzuak\nAzkenengo bilkuran aditzera eman zen bezala, Itziar Martinezek bere kargua utzi eta Maider Landak ordezkatu du bere lanetan, hori dela eta martitzeneko bilkuran, Landak berak, Itziarrek aurretik ordezkatzen zituen erakunde eta organotan ordezkaritza betetzea eskatu zen. 7 baiezko eta 3 abstentzioekin, onartua geratu zen proposamena, beraz, Martinezek betetzen eta ordezkatzen zituen organo guztietan Landa izango da ordezkari, baita Ogasun Batzordeko kide ere.\nKirol Zerbitzua emateko kontratazioaren inguruko gai jorratu zenean, eztabaida txikia piztu zen bilkuran, izan ere, Igor Ezpeleta kirol zinegotziak aditzera eman zuen, langile berri baten beharra dagoela, antolatuko diren ekintzak, sorospen zerbitzua, pilotalekuaren irekiera eta itxiera kontrolatzeko zerbitzua eta beste hainbat lan izango burutu eta kudeatzeko. Orain arte bezala, enpresa bat kontratatuko da edota pertsona bat. Ezker Anitzeko Juan Merinok adierazi zuen, ez dutela argi ikusten profil horretako beste pertsona bat behar denik, badagoela teknikari bat gaur egun eta horrek egin beharko lituzkeela lanok. Gainera, "putzu beltza" bat dela adierazi zuen, "diru asko joaten da kirol arloan, beharrezkoa da kontratazio hori?" galdetzen zuen Merinok. EAJko zinegotzi Aitor Urrutia, Merinorekin ados azaldu zen eta zenbat "lagun gehiago" lanean sartu behar zituzten galdetu zien EHBilduko zinegotziei. Elizateko zinegotziek txosten bat eskatu zuten gai honen inguruan jarraipen bat egin eta kostuak zeintzuk diren ezagutzeko. Zortzi baiezkorekin eta bi ezezkoekin onartua geratu zen.\nOrdenantza fiskalak eta diru-laguntzen plana\nDatorren urtera begira tarifak onartu behar direla eta, 2013ko tipoa eta tarifak mantentzea proposatu zen udalbatzan. Zerga gehienak izozteko proposamena aztertu zen, bi salbuespenekin, hondakinak eta ibilgailuen gaineko zerga. Hondakinen zerga %3 igoko da eta ibilgailuen gainekoa %2. Honek guztiak, familia bakoitzak 6 euro gehiago ordaindu beharra adierazten du. Alkateak argi utzi zuen, argi duela familia asko oso gaziki pasatzen ari direla egoera ekonomikoa dela eta, horregatik proposatzen dituztela tarifa hauek. Ezker Anitza eta PSE abstenitu egin ziren, Merinoren ustez, tarifa guztiak izoztu beharko bailirake. PSEko zinegotzi Canterok ere ordenatza hau positibotzat hartzen du baina hondakinetan eta ibilgailuetan igoera ematearekin ez dago ados. EAJ kontra azaldu zen, hala ere, onartua geratu zen ordenantza fiskala.\nHonekin batera, tokiko garapena eta herriko komertzioa bultzatzeko proposamen bitxia aurkeztu zen bilkuran. Kontua da, ordenantzan dauden bonifikazioak diru laguntza bilakatu nahi dituela udal gobernuak. Garapen soziala eta ekonomikoa bultzatzen dituzten ekintzak bonifikatu nahi dira, "herrian berinbertitzea nahi dugu, herrian gastatu eta herriko komertzioak sustatu. Komertzio oso desberdinak ditugu herrian, eta ez daude oso ongi pasatzen egoera ekonomiko honen aurrean, beraz, Astroki izena izango dituzten bilete batzuk atera nahi ditugu herriko komertzioetan erabili ahal izango direnak" adierazi zuen Beñat Herce alkateak. "Astroki batek euro baten ekibalentzia izango du, horrela, herriko dendatan astroki horrek erabili eta dirua herrian geratzen dela bermatzen dugu, dendak indarberrituz". EAJk, kontzekuente izate aldera, plana onartu zuen "neurriak hartu behar dira, zerbait egin behar da enplegua eta ekonomia sustatze aldera, beraz, behingoagatik zorionak" adierazi zuen Urrutiak. PSEko zinegotzia ere ideiarekin bat etorri zen, positiboa ikusten duelako "diru herrian geratzen delako eta ekonomia sustatze aldera mugimendua" ikusten duelako. Elizatekoak aldiz ez zeuden konforme, diskriminazio geografikoa ematen dela aipatu zuten, "elizateetan errealitate desberdina dago eta bonifikazio horietaz difrutatzeko arazoak egongo dira" adierazi zuen Iñaki Madinabeitia zinegotziak. Ezker Anitzeko zinegotzia ere kontra azaldu zen "ideia honekin herritarrei derrigortzen diegu denda jakin batzuetan dirua gastatzera eta agian, herritar horiek nahiago dute beste toki batean erostea. Ideia ulertzen dut baina ez dut forma ikusten" zioen Merinok. Azkenenan, 3 kontrako bozka eta 7 baiezkorekin onartua geratu zen.\nKoordainketa eta Emakumeen aurkako indarkeria\nTaxi zerbitzuaren tarifa urbanoa eta Eskoriatza eta Barrundia udalen arteko mugak ere aztertu eta onartu ziren. Halaber, Udal talde sozialistak ospitaletan modu anbulatorioan ematen diren botiken koordainketa berria gaitzesteko mozioa aho batez onartu zen.\nAzaroaren 25ean emakumeenganako indarkeriaren aurkako nazioarteko eguna dela eta mozioa aurkeztu zuen udalbatzak. Hainbat ekintza burutuko dira hile guztian zehar indarkeriaren aurka eta berdintasunaren alde. Mozioa onartu zen.


Esperientzia sentsorialak udarako - Goierriko Hitza : Goierriko Hitza\nEsperientzia sentsorialak udarako\nIgartubeiti Baserri Museoak ehuna egiteko eta sagar zukua egiteko tailerrak antolatu ditu uztailerako eta abuzturako.\nUdarako bisita eta familia jarduerak antolatu ditu Igartubeiti Baserri Museoak. Egitarau berezia prestatu dute esperientzia sentsorialekin ondareari buruzko kontakizun berritzaileak plazaratzeko. Batetik, ‘Ehundu!’ familia-jarduera egiteko aukera izango dute bisitariek uztaileko eta abuztuko asteazkenetan, 11:30ean. Ehundegian ehuna sortuko dute. Bestetik, ‘Egin ezazu zure sagar zukua’ esperientzia sentsorialaren bidez, sagardoa egiteko modu tradizionala ezagutzeko aukera izango da. Sagarra jotzeko egiten ziren musika erritmoak praktikatuko dituzte, kirikoketarekin lotutakoak. Birrindu eta prentsatu ondoren, muztioa dastatuko dute bisitariek. Uztaileko eta abuztuko ostiraletan izango da, 11:30ean. Parte hartzeko beharrezkoa da aurrez erreserba egitea, igartubeiti@gipuzkoa.eus helbidean edo 943 72 29 78 edo 943 72 51 07 zenbakietan.\nNork bere aldetik ere bisitatu dezake museoa QRen bidez, edo 11:00etan (euskaraz) , 12:30ean (gazteleraz) eta 17:00etan (euskaraz edo gazteleraz) egiten dituzten bisita gidatuen bidez. Haurrentzako probak prestatuko dituzte bisitak dinamikoagoak izan daitezen. Familien liburuxka museoko harreran jaso daiteke.


«Ezintasunak egiten du, beraz, zure narrazio hau zilegi»\nEtxera iritxi denean, sukaldeko mahai gainean intxaur azal erdi bat aurkitu du; itsasoak abandunatutako txalupa bat bezala okerturik. Buelta eman. Eta intxaur azal erdiaren barruan lasaitasuna senti dezakeela pentsatu du (sukaldeko fluoreszentea duela aste pare bat mingarriki ñir-ñirka ari bait da).\nOrduan, liburua edonondik ireki eta irakurri du:\n«Eta zer moduz\nni ere txarto»\nGero, orrialdeak bata bestearen atzetik igaro dira. Erlojuaren segunderoa imitatuz. Biziki. Eguneroko bizitzan, memoriako txoko batean bazterturik zituen sentimenduak piztuz. Sukaldea txikiegi zaio dagoeneko. Intxaur azalari begira geratuz gero, pitzadura txiki batzu atzeman dizkio. «Hor barruan argi izpi batek tximistaren figura osatuko du ziuraski». Baina badaki hipotesia horretan geratuko dela, hipotesi hutsean.\nImajinatu du lagun batekin dagoela sukaldeko mahaiaren inguruan, orain dela asko hitzik esan ez dion lagun batekin. Eta galdera bat botatzen diola, eta lagunaren erantzuna isiltasuna dela. Eta, orduan, bere beldurren erantzunekin geratzen da soilik, sukaldean, intxaur azal erdiari begira. «Hor barruan norbait balego, eta nik kolpe txiki bat emango banu hatz batekin azal gainean, trumoiotsa entzungo luke».\nJeiki eta sukaldeko atea ixten du lehenik; gero leihoa. Eta argia ere itzaltzeko daukan ahalmen eta botereaz ohartzen da. Argia itzaltzen du beraz. Kanpotik datorren argiak leihoaren ertzak dibujatzen ditu sukaldeko baldosetan.\nIluntasunean intxaur azalaren erdia asmatzen du. Eta orain badaki hor barrura zailki sartuko dela argi izpi bat tximistaren figura osatzeko. Beldur da hatzez kolpe txiki bat emanez gero, iluntasun horretan, gaizki kalkulatu eta ez ote duen intxaur azala hautsiko.\nObsesiboki sukaldeko isiltasuna aditzen hasi da. Apenas iturriaren tanta bat, oso tartekaturik, beste bat, denboraren neurketak esistituko ez balu bezala. Liburuan irakurri duen poema bat gogoratu zaio eta ozen esaten hasi da:\n«begira ezazu han goian ilargia\nelkarturik omen daude\ngauza beraren so egileak»\nGora begiratu eta sapaia asmatu du; baina harrigarriki, antzinako marka erdiezabatu batek ilargiaren forma misteriotsua daukala erabaki du. Horri begira igaro dira denborak. Eta distantziak zeintzu diren jakin du.\nBapatean sukaldeko atea ireki du norbaitek, eta argia piztu. Bera hor zegoela ikustean bakarrik utzi du; baina orain argitasunean. Sukaldea txikiegia zaio dagoeneko, eta intxaur azal erdiari buelta eman dio. Zerua ikusteko gogo biziz atera da etxeko patiora. Gero plaiara joan da. Ez zegoen inor. Ezintasuna barne-barnetik sentitu du.


Argazkia: inaki1936a |Flickr http://bit.ly/Saseta\n“Herriko gizonak aipaturiko txokoan, 30 edo 40 zentimetrotara eta alboko horma baten harriekin estalia topatu dugu” azaldu zuen Francisco Etxeberriak, EHUko ikerlaria eta eguno Aranzadiko lehendakaria. Gorpuzkiekin batera, pizgailu batzuk, bolaluma bat eta Sasetarena izan daitekeen identifikatze plaka bat topatu zuten.\nLoreak Loiolako Santutegian eta Hondarribia\nHeriotzaren 83. urteurrena oroitaraziz, Sasetaren buruzagitza eta Eusko Gudarostearen sorrera oroitarazten duen monolitoa bisitatu dugu Loiolan. Baita ere, Gudalburuaren hilobia bisitatu dugu.\nJaioterrira itzuli dira Leon Iruretagoyena alkatearen errautsak


Eskertza guztiei eskertza - Azpeitia - uztarria.eus\nEskertza guztiei eskertza\nNicolas Oteiza 'Kaito' 2015-07-27 13:01\nAzpeitiko Kultur Mahaiko ohorezko bazkide izateko izendatu naute eta harriduraz eta emozioz ari naiz egun hauek bizitzen. Zenbait eskertza idatzi, zenbat hitz goxo kalean eta dena, gustoko izan dudan lana egiteagatik. Ez dut ukatuko gustokoa izan arren, lana batzuetan, lana izan dela, ardura; baina begi bistakoa geratzen ari zait, merezi zuen zeregina bete izan dudala urte luze hauetan.\nLaurogeigarren hamarkadan argazkilaritzatik bideora salto egin nuenekoa datorkit burura. Abentura hartara, asko pentsatu gabe salto egin nuenekoa. Grabatzeko kamera erabiltzeko bi lagun behar zirenekoa, telebista Azpeitian izatea amets zoroa egi bihurtu zenekoa. Ordutik 2.600 zinta eta 4.500 orduko artxibo potoloa osatu ahal izan dut. Azpeiti-Azkoitiko herrien historiaren zati handi bat dugu bideoan. Denona den historia zati bat.\nGustora eta lasai nago, Kaito Telebista zena eta orain Erlo Telebista dena, bizirik dagoelako. Hasierako zalantza haietatik, gaur egun gorpuztutako proiektua izatea iritsi delako.\nLehen personan ari naiz idazten, baina meritua ez da nirea bakarrik izan, laguntzaileak, animoak ematen, esku bat botatzen, jende asko izan dut nire alboan. Izenak idazten hasiko banintz, hanka sartuko nuke bateren bat kanpoan utzita eta, horregatik, ez dut egingo, baina benetan zintzo esanda, badakizue nire miresmen osoa duzuela. Zer grabatua ez nuen izango, urte hauetan eman didazuen erreztasunik eman ez bazenidate.\nLerroburuan esanda bezela, eskerrak eman didazuen guzti guztioi. Eskerrik asko.


Sortu, ekin eta zabaldu!\n20 martxoa, 2020 Iritzia 405\nAitor Artza Agirre – Musikazalea\nDuela hamar egun Goiberri-n hitzok idazteko aukera eman zidatenetik zeharo aldatu da egoera, kultura bigarren plano batera pasatu da eta osasun berriak dira nagusi.\nNire lehen lerro hauetan ez natzaizue hain gogoko dudan musika gomendioez jardungo, aukerak, sormena eta bitartekoei buruz baizik. Hala ere, zeharka bada ere, gogoko ditudan erreferentzia pare bat izendatu gabe ez dut pasako tarte hau.\nAbereh Xuber tabernan, martxoaren 6an.\nEuskal musika estereotipo jakin batzuetan mugitu izan da urteetan, baina gaur egun eta zorionez, hautsiak izan dira urteen poderioan. Azken urteotan are eta gehiago, lotsak galduak dira eta aurreiritziek sortutako mugak gaindituak dituzue, baina hala ere, segi bakoitzak bereari bozgorailua jartzen, berdin dio punk, trap, pop, reaggetoi, metal, triki, folk, rock… edozein dela ere erritmoen hizkuntza. Zuen sormenak banatzeko bitartekoak ere zabalak dira oso, Internetak ate asko ireki ditu eta aro digital honetan ez duzue ia inor behar.\nArrotzak Irizar tabernan, martxoaren 7an.\nEspazioak ere hor daude, erabili egin behar. Duela urte batzuk gaztetxe, kiroldegi, zine eta txosnetan ez bazen ez zen musika aukera zabalik izaten, gaur egun ordea, lehen aipatuez gain, gero eta gehiago dira aukerak. Batzuk aipatze aldera hor dira Legorreta eta Zaldibiako antzokiak, Ordiziako gaztetxea (Idiazabal eta Beasainen bezalaxe), Sugaar, D´elikatuz, Ataungo Troska, Artadi, Oargi, Barandiaran museoa, Igartza ere ezin ahaztu… baita on-line ere. Zerrendarekin jarraitu dezakedan arren, azken egunetan Beasaingo Xuber ta Irizar Etxean izandako ekitaldi pare bat adibide gisa. Abereh kantari bakarlaria izan genuen Rodeo taldearekin batera. Estricalla taldeko baxulariak, gitarra hartu eta pop doinu sentikorrak eskaini zizkigun. Bestea berriz, Soma Cult talde beasaindarraren ondoren, Arrotzak taldearen melodia ilunez osaturiko punk emanaldi aparta. Bonberenea ekintzak eta Beasaingo XcementerioX-ek argitaratuak dira hauen lanak urrenez urren.\nBeraz Goierrin ere, ez dago katea eteteko aitzakiarik. Bakoitzak berean, sortu, ekin eta zabaldu!\n« «Beti dago zerbait ikasteko gure herriaz»\nEskola garaiak gogoan »


Pribatutasun politika – Txuri-Urdin Hockey Hielo\nDuzu formulario honen bidez lortutako datu pertsonalak dizugu eta zure posta elektronikoaren helbidea fitxategi bat da arduratsua sartuko da C.H.H TXURI URDIN I.H.T, beraz, zure zalantzak argitzen eta informazioa bidali duen enpresak izan zitekeen ahal izateko interes.\nC.H.H TXURI URDIN I.H.T formulario honen bidez jasotako datuak erabili gainetik helburu bakarra onartzen duzu. Halaber, 21. artikuluan 34/2002 Legea, Informazio Gizartearen eta Merkataritza Elektronikoaren gainean ezarritakoaren pean ematen du, batez ere informazioa posta elektronikoz bidaltzeko baimena ematen diogu.\nKezkatuta estatu helmuga eta bildutako datu pertsonalen erabilerari buruzko ezagutza dute klausula honen irakurketaren bidez.\nFormulario hau bidaltzeak baldintzen gainetik onartzea dakar.


Garraxi Irratiaren inguruzko Galdera Errepikatuenak (FAQ's) | Garraxi Irratia\nHasiera » Gai orokorrak\nGure lehen helburua, Alstasuko Irrati Askea izatearena da. Herriko erakunde bat komunikazio alternatiboaren alorrean lan egiten duena. Hurrengoak, bere ezaugarri nagusiak izango lirateke:\nHerrikoia: Mota guztietako berri eta gizarte ekimenak adierazteko bide bat dugu, kaleko ikuspuntutik begiratuta. Irrati kritiko bat, gizarte elkarrizketa bideratzen duena.\nAberasteko nahirik gabekoa: Komunikazioa ez da negozio bat, eskubide bat baizik.\nAsanbladetan jorratua: Asanbladetan parte hartzen dugun guztiok, erabakiak hartzen ditugunok izango gara.\nPartehartze librekoa: Honako hau ez da proiektu itxi bat, zeozer esateko gogoak dituen edozein pertsona edo taldearentzat irekita dago, ohizko komunkabideetan entzuten ez direnak, bertan botatzeko irekia.\nIndependientea: Bere burujabetasuna mantentzeko, kanpoko edozein erakundetik (partido politikoak, instituzioak...) at funtzionamendu eta gestio ekonomiko bat beharrezkoa litzateke.\nEz-komertziala: Geure funtzionamendu ez legoke kapitalarengatik mugatua, horrela gaur egun menperatzen gaituzten komunikabideen alternatiba izatea da gure helburua.\nZein da Garraxi Irratiaren funtzionamendua?:\nGarraxi asanbladetan oinarritutako irrati bat dugu, guztiontzat irekiak dauden asanbladetan hartzen bitdira erabakiak. Baina bilera hauetatik ateratako erabakiak baliagarriak izan daitezen, zenbait komisio izandatzen saiatuko gara, gai ezberdinen inguruan proposamenak egin dezaten: arlo teknikoa, ekonomia, propaganda, etabar bezalako gaiak jorratuko dira. Asanbladak asteartero arratsaldeko 8'etan egiten dugu, irratian bertan (Altsasuko Gaztetxearen goiko pisuan).\nZein da Garraxi Irratiaren finantziabidea?:\nLehenik eta behin, inolako publizitaterik ez onartzea erabaki dugu. Irratiaren independentzia beste instituzio edo taldeetatik at mantendu behar dugu. Hortaz gu geuk izan beharko gara irratia finantzatzeko ideiak atera behar ditugunok. Horretatik asanbladetan bururatzen zaizkigun ideiak planteatu genitzake.\nNola iritsi gara gaur egungo egoerara?:\nLana eta gogo askori esker, pentsatu Garraxi Irratia erakunde autonomo bat dela eta buruari gogor eragin behar diogula eskaintza ugari eta nabar bat izan arren. Astean zahar ahalik eta irratsaio ezberdin gehien izatea da gure helburua.\nHorregatik Altsasu inguruan mugitzen diren edozein motako erakunde edo talde, edota bide aske honen bidez zeozer barreiatu nahi duen edonor animatzen dugu, edozein egunetan irratsaio bat egiteko tarte bat hartzera.\nHorregatik, zera esan nahi dizuegu:\nGEURE/ZUEN IRRATI HONETAN PARTE HARTZERA ANIMATZEN ZAITUZTEGU, ALTSASUKO IRRATIA, GARRAXI IRRATIA.\nProgramatxoren bat egitea animatzen bazaitezte, asteartetan egiten diren edozein asanbladetan planteatu dezazuen, edo iada irratian sartuta dagoen edonori komenta dezaiokezue.\nEz kezkatu, zalantzaren bat izan baduzu, gustora asko lagundu eta erakutsiko dizuegu :-).\nAltsasu, 2003'ko abendua.


Berdintasuna bermatzen duten ordenantzak osatzen ari dira zalduondarrak - Alea.eus\nBerdintasuna bermatzen duten ordenantzak osatzen ari dira zalduondarrak\nErredakzioa 2017-10-09 08:00 Gizartea Lautada Zalduondo\nProzesu parte-hartzailearen bitartez udalerrian neurri zehatzak ezartzeko bidea hasi dute.\nIrailean bildu dira prozesuan parte hartzen duten herritarrak, Lazarraga jauregian. | Ikusi handiago | Argazki originala\nGizonezkoen eta emakumezkoen arteko berdintasuna bermatuko duten udal ordenantzak martxan jartzeko, prozesu parte-hartzailea garatzen ari dira Zalduondon. Irailaren erdialdean, bigarren aldiz bildu da horretarako eratu den herritarren taldea.\nProzesua ekainean abiatu zuten. Orduan, hamar lagun inguru bildu ziren Lazarraga jauregian. Halako ordenantzen garrantziari buruzko informazioa helarazi zieten bertaratutakoei, eta ondoren talde dinamizatzailea eratu zuten.\nAZ Participacion enpresaren laguntza izan dute ordenantzen zirriborroak osatzeko. Kontratazioetan berdintasun klausulak ezartzeko eta curriculum itsua deitutakoa bultzatzeko beharra ikusi dute parte-hartzaileek. Formula honen bidez, hautaketa prozesuan erabakiak hartu behar dituen teknikariak ez du ezagutzen curriculumaren atzean dagoen pertsona; horri esker, generoaren arabera egon litezkeen aurreiritziak eta alborapenak saihestea lortu nahi dute.\nHerrian beste hainbat tresna martxan jartzeko baliabideak ere lantzen ari dira: indarkeria matxistaren aurkako jarrera aktiboak erakusteko gaitasuna izatea, kargu publikoa duten lagunentzat zein Udalean lan egiten dutenentzat formazioa eskaintzea, eta diru-laguntzak emateko garaian berdintasun irizpideak kontuan hartzea, besteak beste.\nAuzolanetan emakumezkoen parte-hartzea bultzatu nahi dute ere, eta adineko pertsonak, adingabeak eta mendekotasuna dutenak zaintzeko prozesuan gizonezkoen erantzunkidetasuna sustatu nahi dute.\nJaione Almirante berdintasun teknikariak azpimarratu du herri txiki batean halakorik egiten den lehen aldia dela, eta "beste herrietan ere erreferentziako prozesua" bilaka daitekeela hau.\nEra berean, Gustavo Fernandez Villate Zalduondoko alkateak nabarmendu du duela urte gutxira arte "pentsaezinak" ziren gauzak azaltzen ari direla prozesuari esker, Udalak helarazitako ohar baten arabera. "Iraultza txiki bat da honako hau, eta parte-hartzea handia izaten ari da", azpimarratu du alkateak\nGazte talde batek arazoari aurre egiteko konpromiso pertsonalak biltzen dituen agiri bat osatu dute, eta herrian ibili dira agiria ezagutarazten eta atxikimenduak biltzen.\nOrain arte, 170 lagunek baino gehiagok bat egin dute agiriarekin. Era horretan lortu nahi dute Zalduondo indarkeria matxistarik gabeko herria bilakatzea.


Apustu garaia - Alea.eus\nAritz Martinez de Luna 2018-01-12 11:46 Iritzia Araba\n"Hobetzen jarraitzeko konpromisoa dugu; horren emaitza da formatu berri hau".\nFormatu eta maketazio berriak aurkeztu ditu ALEA aldizkariak. | Ikusi handiago | Argazki originala\nUrtarrila izan ohi da gure buruari erronka berriak jarri eta, etorkizunera begira, hobetu beharrak hausnartzeko garaia. Eta horixe egiten saiatu gara ALEAn ere, urte berriaren atarian.\nDagoeneko hiru urte daramagu astez aste zuen etxeetara iristen, eta bihotzez eskerrak eman nahi dizkizuegu, hasierako urte hauetan zuen aldetik jaso dugun babes eta konfiantzagatik. Zuen laguntzarik gabe, ezinezko genuke gure eguneroko jardunarekin aurrera jarraitzea.\n"Hobetzen jarraitzeko konpromisoa dugu; horren emaitza da formatu berri hau"\nEskaini diguzuen laguntza horri erantzunez, hobetzen jarraitzeko konpromisoa da gure aldetik mahai gainean jar dezakeguna. Eta esku artean duzuen formatu berria da, hain zuzen ere, apustu horren emaitza.\nKalitatezko kazetaritza egitea da begiz jota dugun erronka, eta produktu erakargarriagoa argitaratzeak, irakurle berriak erakarri eta egungo mugak gainditzeko aukerak emango dizkigulakoan gaude. Euskararen aldeko hautua egin dugu hasiera batetik, eta bide horretan, gure hizkuntzaren normalizazioan, herritarren esku baliabide aproposak jartzea beharrezko dela ulertzen dugu. Azken datuek bilakaera positiboa adierazten dute gure lurraldean, baina egiteko asko dugu oraindik, eta bide horri elkarrekin ekin beharrean izango gara derrigor.\n"Guztion artean eraikiko dugu ALEA; ateak parez-pare zabalik izango dituzue"\nJakin badakigu zaila izango dugula beti ere guztion interes eta kezkei erantzuten asmatzea. Baina zinez esaten dizuegu horretarako lanean dihardugula; benetan sinesten baitugu ALEA proiektua guztion artean\neraiki beharrekoa dela. Horrenbestez, aniztasun eta aberastasun horren gako izatera gonbidatu nahi zaituztegu. Gure etxeko ateak parez pare zabalik izango dituzue beti: idatzi, irakurri, gomendatu, zabaldu eta\nMila esker orain arte bidelagun izan zareten guztioi, eta ongi etorri etorkizunean proiektuarekin bat egingo duzuen guztioi ere. ALEA Arabako euskaldun guztiona izan dadila opa diogu urte berriari.\nALEA berria jaio da\nAraba / Iritzia\nArabako ibaien egoera onaren alde, uraren kudeaketa bateratuagorantz\nEskola segregrazioa, bidegurutzean